Lautan Sedang ‘Sakit’, Mampukah Kita Selamatkannya?

Bermula tahun 2008, tarikh 8 Jun berbeza daripada 8 Jun pada tahun-tahun sebelumnya. Lipatan sejarah dunia telah mencatatkan satu inisiatif baharu apabila setiap 8 Jun diisytihar oleh Pertubuhan Bangsa-Bangsa Bersatu (PBB) sebagai Hari Lautan Sedunia.

Sejak itu, setiap tahun, masyarakat dunia terutamanya para aktivis alam sekitar akan meraikannya dengan penuh kesedaran dan tanggungjawab terhadap tonggak ekosistem alam iaitu laut.

Bertitik tolak daripada Sidang Kemuncak Bumi (Earth Summit) di Rio de Janeiro, Brazil pada tahun 1992, tarikh 8 Jun telah dipilih untuk memberikan peluang kepada masyarakat dunia mengkhususkan waktu untuk mengulang kaji semula hubungan manusia dengan lautan dan segala isinya.

Pada sudut survivalnya, kebergantungan manusia terhadap laut terutama pada hasilnya tidak dapat disangkal lagi. Bagi Malaysia khususnya, lautan merupakan sumber alam yang penting kepada ekonominya. Ia merupakan sumber utama kepada sektor makanan, perdagangan, pengangkutan dan pelancongan.

Pada sudut estetiknya, laut merupakan ‘harta’ kekayaan yang akan menjadikan sesuatu tempat itu menarik dan mendamaikan. Laut seringkali dikaitkan dengan ketenangan dan keindahan yang tiada bandingannya.

Ringkasnya, kelestarian laut bukanlah perkara yang boleh diambil mudah memandangkan pentingnya laut pada manusia bukan sahaja pada ekosistem kehidupan fizikalnya, malah pada keperluan manusia kepada laut sebagai terapi kepada kepenatan emosi dan mindanya.

Jika disorot dalam al-Quran, Allah SWT telah merakamkan tentang kewujudan lautan dalam pelbagai situasi, malah frekuensi sebutan tentang laut melebihi frekuensi sebutan tentang daratan yang menjadi tempat tinggal asal manusia.

Justeru, dalam Al-Quran terdapat 32 ayat yang menyebut kata ‘laut’, sedangkan kata ‘darat’ terkandung dalam 13 ayat al-Quran.

Oleh itu, ada sebahagian pemikir yang mentafsirkan bilangan yang berlebihan ini memberikan isyarat kepada keluasan fizikal lautan yang mendominasi bumi berbanding daratan. Wallahu a’lam.

Sebagaimana berbilangnya frekuensi sebutan laut dalam al-Quran, berbilanglah juga tujuan dan mesej yang ingin disampaikan. Sebagai contoh, dalam Surah al-Nahl (16:14), Allah SWT telah berfirman:

وَهُوَ الَّذِيْ سَخَّرَ الْبَحْرَ لِتَأْكُلُوْا مِنْهُ لَحْمًا طَرِيًّا وَّتَسْتَخْرِجُوْا مِنْهُ حِلْيَةً تَلْبَسُوْنَهَاۚ وَتَرَى الْفُلْكَ مَوَاخِرَ فِيْهِ وَلِتَبْتَغُوْا مِنْ فَضْلِهٖ وَلَعَلَّكُمْ تَشْكُرُوْنَ

Maksudnya: “Dialah yang menundukkan lautan (untukmu) agar kamu dapat memakan daging yang segar (ikan) daripadanya, dan (daripada lautan itu) kamu mengeluarkan perhiasan yang kamu pakai. Kamu (juga) melihat perahu berlayar padanya, dan agar kamu mencari sebahagian kurnia-Nya, dan agar kamu bersyukur.”

Dalam ayat di atas, Allah SWT telah menegaskan bahawa laut ialah sumber kepada makanan, perhiasan dan juga kemudahan untuk pergerakan, semuanya supaya manusia menginsafi dan bersyukur terhadap nikmat yang tiada tolok bandingnya ini.

Dalam ayat yang lain, Allah SWT  telah menggunakan laut untuk manusia berfikir dan melakukan refleksi. Contohnya dalam Surah al-Kahf (18:109), Allah Taala telah berfirman tentang perbandingan akan ilmu-Nya yang sangat luas dengan ilmu manusia yang sangat terbatas.

قُلْ لَّوْ كَانَ الْبَحْرُ مِدَادًا لِّكَلِمٰتِ رَبِّيْ لَنَفِدَ الْبَحْرُ قَبْلَ اَنْ تَنْفَدَ كَلِمٰتُ رَبِّيْ وَلَوْ جِئْنَا بِمِثْلِهٖ مَدَدًا

Maksudnya: “Katakanlah (Nabi Muhammad), “Seandainya lautan menjadi tinta untuk (menulis) kalimat-kalimat Tuhanku, nescaya habislah lautan itu sebelum kalimat-kalimat Tuhanku selesai (ditulis) meskipun Kami datangkan tambahan sebanyak itu (pula).”

Dalam ayat tersebut, Allah SWT telah menerangkan tentang keluasan ilmu-Nya dengan bahasa yang sangat halus sekali. Allah SWT telah menggambarkan bahawa air laut yang luas pun tidak akan cukup untuk menulis ilmu dan hikmah-Nya yang sangat luas.

Justeru, laut menjadi sumber inspirasi kepada manusia untuk bertafakur dan bertadabbur. Ini bermakna, lautan bukan sahaja layak menjadi sumber makanan jasmani kepada manusia, malah menjadi makanan rohani yang boleh menyegarkan keimanan dan menyuntik keinsafan terhadap kebesaran Allah Yang Maha Pencipta.

Apabila kita mengiktiraf laut sebagai sebahagian daripada ekosistem yang memerlukan keseimbangan, pengurusan laut amatlah penting kerana kewujudan laut bukanlah hasil ciptaan manusia, sebaliknya merupakan amanah yang perlu diuruskan dengan penuh integriti.

Hakikatnya, laut yang menjadi harta kita sedang mengalami ‘kesakitan’. Kajian saintifik telah mengesahkan bahawa krisis perubahan iklim dan isu pencemaran marin yang tidak terkawal merupakan ancaman utama kepada kelestarian laut.

Jika diteliti, kebanyakan masalah yang timbul kepada laut adalah berpunca daripada tindakan manusia itu sendiri. Walhal, adalah menjadi tanggungjawab manusia untuk memastikan kelangsungan kesihatan laut kerana sekiranya berlaku sebarang ancaman di lautan, ia bakal menjejaskan ekonomi serta keselamatan manusia itu sendiri.

Hal ini telah menarik perhatian masyarakat global hinggakan PBB telah menetapkan penjagaan terhadap kelestarian laut sebagai salah satu daripada Matlamat Pembangunan Lestari yang 17 atau lebih dikenali sebagai Sustainability Development Goals (SDG).

Dalam gagasan ini, pembangunan kelestarian lautan termaktub di bawah Matlamat Pembangunan Lestari yang ke-14 iaitu bertujuan memelihara dan menggunakan laut secara mapan dan penuh tanggungjawab.

Antara ‘kesakitan’ laut yang menjadi masalah sejagat ialah pencemarannya yang berpunca daripada plastik yang dibuang oleh manusia secara tidak bertanggungjawab.

Pencemaran plastik merupakan isu sejagat sejak zaman berzaman. Plastik telah digunakan secara meluas dalam pelbagai aktiviti kehidupan manusia, mungkin juga berpunca daripada kosnya yang lebih murah berbanding penggunaan bahan lain.

Tetapi kos yang murah ini datang dengan pakej yang sangat mahal, malah tidak tergantikan iaitu laut tercemar dan menderita akibat tindakan manusia ini.

Sekali difikirkan, menjadi sesuatu yang tidak dijangkau akal, mengapa pula plastik yang kita buang ke dalam tong sampah di rumah boleh berakhir ke laut? Bagaimana pula penyedut minuman plastik boleh sampai ke hidung penyu jauh di lautan sana?

Hakikatnya, hasil perangkaan global mendapati bahawa 5 trilion beg plastik digunakan setiap tahun dan 13 juta tan daripadanya dibuang ke laut. Bukan itu sahaja, dianggarkan sejuta botol plastik dibeli setiap minit dan 100,000 hidupan laut terbunuh disebabkan lastik setiap tahun.

Manakala di Malaysia, dianggarkan secara purata sebanyak 9 bilion plastik digunakan oleh rakyat Malaysia pada tiap tahun yang sebahagian besarnya berakhir di lautan.

Untuk memahami keadaan ini dengan lebih jelas, kita perlu faham akan komponen plastik itu sendiri iaitu plastik merupakan komponen yang tidak mudah mereput.

Plastik hanya akan pecah menjadi partikel kecil dan terurai apabila terdedah kepada sinaran ultraungu, oksigen, suhu yang tinggi dan aktiviti mikroorganisma dalam tempoh masa tertentu.

Plastik yang pecah dan terurai dalam laut akan menjadi mikroplastik (zarah plastik berukuran antara 5 millimeter dan 0.1 mikrometer) dan nanoplastik (saiznya lebih kecil daripada mikroplastik iaitu 0.0000000009), yang akan mengundang bahaya kepada pelbagai hidupan laut (daripada plankton sehinggalah haiwan yang besar seperti burung laut, penyu, ikan lumba-lumba dan ikan paus).

Partikel plastik ini bukan sahaja bahaya secara langsung apabila dimakan oleh haiwan di lautan, sebaliknya bahan kimia yang terdapat dalam plastik juga akan menyerap ke dalam tisu haiwan berkenaan.

Keadaan ini pastinya akan memberi ancaman yang besar kepada kelangsungan hidupan marin dan kesihatan manusia apabila memakan sumber makanan laut yang dicemari oleh mikroplastik dan nanoplastik.

Partikel kecil plastik yang kekal dalam lautan selama berabad ini bukan sahaja mengancam hidupan marin, sebaliknya turut mencemarkan keseluruhan ekosistem marin sekali gus menganggu gugat serta merencatkan sistem rantaian makanan di lautan.

Peningkatan kadar pencemaran plastik di lautan yang serius telah mengundang para penyelidik menjalankan kajian terperinci ke atas hidupan dan sumber laut.

Antaranya, kajian yang diketuai oleh Universiti California Davis ke atas ikan di pasar Indonesia dan California, Amerika Syarikat telah mendapati bahawa sebanyak 25 peratus sampel ikan yang dikaji mengandungi plastik dan fiber tekstil di dalam perut haiwan berkenaan.

Penemuan daripada kajian-kajian ini pastinya menggusarkan ramai pihak, lebih-lebih lagi apabila mikroplastik juga dikaitkan dengan logam berat seperti kadmium, plumbum dan kromium yang berbahaya kepada kesihatan manusia.

Bahan-bahan kimia seperti logam berat berkenaan boleh menyebabkan kanser, endometriosis, kerosakan sistem saraf, gangguan sistem endokrin, kesan kepada pertumbuhan bayi, kerosakan sistem pembiakan dan gangguan sistem keimunan.

Melihat kepada fakta yang menggerunkan ini, sudah pasti ada sesuatu yang perlu kita lakukan. Sebagai insan rabbani yang menggalas tanggungjawab untuk memakmurkan alam supaya menjadi tempat yang sejahtera untuk didiami, sudah pasti kita perlu mengorak langkah proaktif yang tidak boleh ditangguhkan lagi.

Sebagai seorang manusia yang faham akan tujuan kehidupan dan misi dihidupkan, kita bukan sahaja perlu memulakan dengan diri sendiri, malah mengajak mereka di sekeliling kita untuk sama-sama berusaha memastikan kelestarian laut yang tiada galang gantinya.

Marilah kita mula kurangkan penggunaan plastik di rumah mahupun di tempat kerja. Tukarkan botol minuman plastik kepada botol yang boleh diisi kembali.

Tukarkan beg plastik di kedai dengan beg membeli-belah yang dibawa daripada rumah. Banyak lagi yang boleh kita buat. Tetapi jika tidak dimulakan dengan yang mana-mana, kita tidak akan membuat apa-apa perubahan.

Usah fikirkan tentang gagasan negara yang besar-besar sekiranya pilihan untuk menyelamatkan alam pun kita tidak boleh usahakan. Bukankah itu seringkas-ringkas manifestasi kepercayaan seorang Insan Rabbani?

Kredit: Puan Puan Rosmidzatul Azila Mat Yamin, Ancaman Pencemaran Plastik, Institut Kefahaman Islam Malaysia (IKIM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Benarkah Islam tolak falsafah?

Perkataan ‘falsafah Islam’ telah membangkitkan beberapa isu kontroversi sedikit dalam kalangan ilmuwan Islam, khususnya yang berkaitan dengan etimologi kata falsafah itu sendiri.

Malah, persoalan tentang kandungan bidang falsafah itu sendiri turut menjadi polemik dalam kalangan para ilmuwan Islam. Perkataan falsafah juga telah menjadikan sebahagian orang alergik, tidak suka berfalsafah dan beranggapan falsafah tidak lebih sekadar sampah sahaja.

Sekiranya kita semak, perkataan falsafah dalam bahasa Arab merupakan kata serapan daripada bahasa Yunani (philosophia) yang membawa maksud ‘cinta akan hikmah atau kebijaksanaan’.

Telah menjadi tradisi falsafah Yunani menjadi akar tunjang falsafah Barat yang memancarkan pandangan hidup orang Yunani dalam aspek teologi, kosmologi dan etika yang menurut pandangan Islam meraba-raba dan sentiasa dalam pencarian yang tidak berkesudahan.

Kontroversi istilah falsafah dalam kalangan ilmuwan Islam ini adalah kerana ketidakserasian konsep falsafah Yunani yang agak melampaui batas sehingga menyebabkan beberapa kandungannya bertentangan dengan konsep asas-asas akidah Islam dalam beberapa hal.

Pertentangan ini menyebabkan timbul sedikit keberatan pada sebahagian para ilmuwan Islam untuk menerima istilah falsafah Islam.

Dalam hal ini, Prof. M. Saeed Sheikh, salah seorang ahli falsafah telah membezakan istilah Falsafah Muslim dan Falsafah Islam. Beliau berpandangan, Falsafah Muslim barangkali tidak bersifat Islam.

Sebagai contoh, kita boleh melihat beberapa ahli-ahli falsafah beragama Islam seperti al-Kindi, al-Farabi, Ibnu Sina dan Ibnu Rushd, mereka berusaha menyesuaikan falsafah mereka dengan acuan falsafah Barat.

Demikianlah citra falsafah yang disebut sebagai falsafah Islam pada awalnya. Sememangnya falsafah ini telah dipengaruhi oleh falsafah Yunani khususnya Platonisme, Neo-Platonisme dan Aristotelisme.

Sebahagian para ilmuwan Islam menolak usaha mereka ini yang cuba membawa intipati falsafah Islam bermodelkan daripada falsafah Yunani.

Sebahagian para ilmuwan Islam dengan keras dan tegasnya menyatakan falsafah Islam yang berasaskan falsafah Yunani tersebut adalah sesat. Malah ada yang sehingga mengkafirkan aliran tersebut.

Antara tokoh yang sangat tegas menolak gagasan falsafah Islam ini ialah Imam al-Ghazali, melalui karyanya Tahafut al-Falasifah (Kekacauan Ahli Falsafah) dan al-Munqidz Min al-Dhalal (Pembendung Kesesatan). Kedua-dua karya beliau ini telah menjelaskan tentang kesesatan aliran ahli falsafah.

Dalam kitab Tahafut al-Falasifah karya Imam al-Ghazali, beliau telah mengemukakan 20 kesalahan akidah dalam falsafah yang dipegang oleh al-Farabi dan Ibn Sina, serta ahli-ahli falsafah yang lain.

Ketegasan sebahagian para ilmuwan Islam yang menolak aliran falsafah Islam ini adalah kerana usaha mereka untuk menjaga kemurnian akidah dan syariat Islam daripada dicemari oleh falsafah Yunani yang banyak kontradiknya dengan ajaran Islam.

Sehingga Prof. M. Saeed Sheikh berpandangan, falsafah yang dibawa oleh al-Farabi, Ibnu Sina dan lain-lain ini tidak kurang hanya layak disebut sebagai falsafah Muslim, bukan falsafah Islam.

Oleh itu, dapatlah kita fahami bahawa penolakan falsafah Islam oleh sebahagian para ilmuwan Islam adalah kerana wujudnya pengaruh falsafah Yunani yang akan mencemarkan kesucian dan kemurnian akidah dan syariah Islam.

Adapun dakwaan yang menyatakan Islam menolak aliran falsafah kerana melarang umatnya menggunakan akal dalam beragama adalah salah dan tidak tepat. Hal ini kerana tidak ada agama lain yang lebih meninggikan kedudukan akal melainkan agama Islam sahaja.

Perkara ini sepertimana dalam firman Allah SWT dalam Surah al-Mulk ayat 10 yang bermaksud:

“Dan mereka berkata: “Sekiranya (dahulu) kami mendengar atau memikirkan (peringatan itu), tentu kami tidak termasuk dalam kalangan penghuni neraka yang menyala-nyala.”

Allah SWT telah merakamkan penyesalan orang kafir kerana tidak mahu mendengar dan memikirkan peringatan sewaktu di dunia dahulu. Kerana gagal mereka menggunakan akal untuk berfikir baik buruk, maka mereka dihukum oleh Allah Azzawajalla.

Demikianlah Allah telah memerintahkan para hamba-Nya untuk menggunakan akal yang waras dalam membuat sesuatu penilaian. Islam menolak sikap taklid buta, hanya mengikut-ikut tanpa ada asas pengetahuan tentangnya. Mesti tahu, faham dan amal berdasarkan apa yang kita tahu dan faham.

Dalam penggunaan akal yang waras, ada keterbatasan yang akal tidak dapat menongkahnya. Oleh itu, syariat Allah datang membimbing manusia menuju jalan-Nya yang lurus.

Menggunakan akal semata-mata hingga mengetepikan al-Quran dan as-Sunnah juga merupakan suatu sikap melampau, apatah lagi bersikap tidak menggunakan akal, hanya terikut-ikut bertaklid buta, juga Islam melarangnya. Semoga Allah SWT menjadikan kita semua dalam kalangan hamba-Nya yang bertakwa dan beramal soleh.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemerdekaan membina masyarakat progresif yang berintegriti, bermaklumat

Masyarakat progresif adalah masyarakat yang terbentuk dengan sifat-sifat kemanusiaan serta berkembang dari sudut kemajuan dan kemudahan dalam kehidupan.

Berintegriti dan bermaklumat adalah ciri masyarakat yang penting dalam pembinaan sebuah negara rahmah dan progresif. Masyarakat berintegriti dan bermaklumat terdiri daripada individu dan warga yang memiliki dan menghayati sifat-sifat dan nilai-nilai mulia.

Masyarakat berintegriti terdiri daripada anggota masyarakat yang menghayati nilai-nilai murni, baik hati, sopan santun, beradab, berprinsip, bertanggungjawab, dan amanah. Malah masyarakat sebegini melihat sifat ikhlas, jujur, benar, saling menghormati, terbuka, soleh wa musleh (baik dan membaikkan) dan sivik sebagai sifat yang sangat penting unruk diamalkan.

Masyarakat  bermaklumat adalah masyarakat yang membudayakan penggunaan  maklumat dalam  kehidupan  seharian  terutamanya  bagi  tujuan  membuat  keputusan. Ia mempunyai polisi maklumat, pendidikan, pembudayaan maklumat, infrastruktur teknologi maklumat dan komunikasi, perpustakaan dan undang-undang.

Dalam  menguruskan sistem maklumat, Islam telah mengajar kita  pendekatan dan kaedah yang berguna untuk diikuti oleh semua. Dalam hal ini, kita mestilah menggunakan pendekatan yang dibenarkan oleh Islam dan menjauhkan diri kita daripada cara atau kaedah yang dilarang oleh Allah SWT.

Bermaklumat dan berintegriti adalah budaya rahmah. Ia merupakan ciri-ciri yang sangat penting dalam sebuah masyarakat rahmah dan negara rahmah. Ciri-ciri ini akan melahirkan anggota masyarakat berwatak dan beretika. Malah anggota masyarakat yang beretika akan membentuk masyarakat yang maju dan progresif.

Anggota masyarakat progresif bersifat kritikal, tidak taasub, menggunakan hujah, dalil dan fakta. Malah setiap mereka mempunyai nilai tabayyun (selidik) serta berkemahiran mencari maklumat, memanfaatkan ilmu. Tidak dinafikan, kita juga mestilah mampu membezakan antara maklumat yang palsu dan yang benar.

Kesan daripada hilangnya integriti dan pengabaian kesahihan maklumat akan mengakibatkan kecelaruan dalam masyarakat. Masyarakat akan jadi kacau-bilau dan nilai serta akhlak masyarakat akan bertambah buruk.

Masyarakat akan hidup dengan prasangka dan mementingkan diri sendiri serta perpaduan akan menjadi tidak kukuh. Rasuah dan korupsi berleluasa, berita palsu atau berita tidak benar tersebar dengan galaknya. Berita sahih sudah tidak dapat dikenal pasti. Media sosial kini menambahkan lagi kegawatan integriti dan penyebaran maklumat palsu.

Rasuah adalah pemusnah kepada pembangunan negara. Ia adalah amalan atau perbuatan yang tidak bermoral seperti pecah amanah, rasuah, melanggar peraturan, penyelewengan kuasa dan pilih kasih.

Rasuah boleh melumpuhkan perjalanan jentera organisasi dan kerajaan, menjadikan pentadbiran kerajaan lemah dan huru-hara, menjejaskan imej dan kredibiliti negara serta kualiti infrastruktur, menggugat keseimbangan dan kesaksamaan pembangunan dan melahirkan pegawai yang tidak amanah dan gagal dalam pelaksanaan tugasnya.

Rasuah dan penyebaran berita palsu mampu dikawal dengan penerapan dan pendidikan nilai akhlak yang benar dan integriti dalam kalangan rakyat Malaysia sama ada mereka ahli politik, ahli perniagaan, pegawai kerajaan atau rakyat awam.

Kesedaran setiap anggota masyarakat serta iltizam terhadap prinsip-prinsip integriti akan menjadikan sebuah negara beretika dan dipenuhi rahmah.

Apabila rakyat mempunyai integriti yang tinggi, maka akan lahir masyarakat yang beretika dan seterusnya akan memacu pembangunan negara menjadi negara progresif dan negara rahmah.

Profesor Dr Omar Yaakob
Ahli Jawatankuasa Pusat
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Janji Nabi tentang keselamatan wanita

Keselamatan para wanita di Malaysia hari ini telah goyah kerana pelbagai masalah yang wujud. Para wanita pada hari ini merasa takut untuk keluar rumah seorang diri kerana banyaknya kes yang membuatkan mereka ini trauma. Kita disajikan dengan berita yang memberitahu bahawa ada wanita dirompak, dirogol, dibunuh dan macam-macam lagi.

Apa yang lebih menyedihkan buat para wanita ini ialah apabila rumah mereka yang dianggap syurga telah menjadi neraka kerana mereka tidak lagi rasa selamat dan aman berada di rumah mereka.

Ini dapat dilihat apabila ayah telah merogol anak sendiri atau suami telah mendera isteri mereka. Keselamatan mereka telah dirobek walaupun mereka berada di rumah. Jika bukan di rumah untuk mereka rasa selamat dan aman, di mana lagi sepatutnya?

Dalam hadis daripada ‘Adi bin Hatim radiallahuanhu (RA) ada bercerita tentang keamanan dan keselamatan terhadap wanita.

..Nabi SAW bersabda, “Wahai ‘Adi, adakah engkau pernah melihat Hirah?” ‘Adi berkata, “Tidak pernah tapi aku pernah mendengar tentangnya.” Nabi berkata, “Jika kamu panjang umur, nescaya kamu akan melihat wanita yang menaiki untanya berjalan dari Hirah (sebuah kawasan di Iraq) hingga melakukan tawaf di Kaabah (Mekah). Dia tidak takut sesuatu pun melainkan Allah (dalam perjalanan itu)…” (HR Bukhari No. 3595)

‘Adi RA beruntung kerana umur beliau panjang dan beliau sempat menyaksikan janji Nabi SAW ini yang mana wanita yang berjalan dari Hirah ke Mekah dan tidak takut akan bahaya lain kecuali takut kepada Allah kerana beliau merasakan selamat dan aman.

Perkara ini telah hilang dalam negara umat islam. Wanita-wanita ini ketakutan dan sentiasa merasa tidak selamat.

Di laman sesawang ‘Vision of Humanity’, ia telah menyenaraikan indeks negara yang paling aman di dunia pada tahun 2020 dan Malaysia telah mendapat tempat ke-20 dalam negara aman di dunia. Apa yang lebih menyedihkan adalah nombor satu sehingga 19 semuanya adalah negara yang majoritinya orang bukan Islam.

Jika negara kita yang selalu kita lihat di dada akhbar terlalu banyak berita jenayahnya, apatah lagi di negara-negara Islam yang lain khasnya. Islam yang dikenali sebagai agama yang aman dan damai telah hilang serinya. Bukan kerana agama itu yang bermasalah, hakikatnya adalah penganutnya yang tidak mengikut ajaran Tuhannya.

Terlalu banyak perkara yang kita perlu tajdid dan perbaharui dalam sistem kita untuk mencapai keamanan dan keselamatan sepertimana yang pernah dirasai oleh ‘Adi bin Hatim RA.

Banyak faktor yang telah mempengaruhi sikap dan moral kita pada hari ini. Banyak kerja yang perlu dilakukan untuk mencapai keamanan. Kalau bukan kita yang rasa, biarlah anak cucu kita yang rasa.


Wanita wajar diberi imbalan, pengiktirafan ekonomi

“Wanita ini juga wajar diberikan imbalan yang tertentu dan pengiktirafan ekonomi selaras dengan usaha dan sumbangan yang diberikan wanita kepada masyarakat dan negara dalam mendidik generasi masa depan,” jelasnya.

Sejajar dengan tema sambutan hari wanita tahun ini katanya, Wanita IKRAM menyarankan agar dilaksanakan pembentukan dasar dan polisi yang melibatkan pembangunan dan pembelaan wanita dengan mengambil kira peranan, tanggungjawab dan hak wanita.

Dalam satu sidang media sempena Hari Wanita Antarabangsa 2016 yang diadakan di Kompleks IKRAM di sini semalam, beliau juga menggesa wanita supaya terus memperkasakan diri dengan ilmu untuk mengenal matlamat hidup, membina jati diri, melaksanakan tanggungjawab, menuntut hak dan membuat keputusan dalam hidup yang bertepatan dengan syariat Islam.

Tambahnya, ruang dan peluang perlu terus diberi kepada wanita untuk mencapai cita-cita dan potensi penuh mereka dengan mengadakan sistem sokongan yang bersesuaian mengikut keperluan kaum wanita.

Mengulas tema Hari Wanita 2016 iaitu “Bersama Menjamin Kesetaraan” katanya, ia bukan sahaja hanya dilihat dalam kerangka perjuangan hak asasi tetapi ia perlu kembali kepada prinsip asas yang mengaitkan antara peranan, tanggungjwab dan hak wanita dalam aspek pembangunan diri, keluarga, masyarakat dan negara.

“Dalam memperjuangkan hak wanita, ianya tidak boleh diasingkan dari membicara juga peranan dan tanggungjawab yang perlu dimainkan agar pendirian yang terhasil bersifat pandangan pertengahan yang tidak terlalu konservatif dan pada masa yang sama tidak juga terlalu liberal,” ujar Che Asmah.

Beliau juga meminta masyarakat menghormati wanita, menghargai perbezaan gender dalam menentukan peranan dan tanggungjawab seterusnya menghentikan semua bentuk keganasan terhadap wanita agar usaha-usaha pembelaan kepada wanita dapat diuruskan dalam suasana harmoni.

Wanita IKRAM turut mengagihkan bunga ros dan brosur Wanita IKRAM di sekitar kompleks IKRAM bagi meraikan wanita sempena Hari Wanita.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ikhwan Muslimin tekankan tiga tsawabit dalam Manhaj Taghyir

Katanya dalam syarahan umum untuk ahli-ahli IKRAM pada Isnin lalu di Dewan Utama Kompleks IKRAM di sini, IM ingin membetulkan akidah ummah dan membawa ummah ke arah wasathiyyah iaitu pertengahan antara dua pihak yang ekstrem, sama ada melampau atau yang bermudah-mudah dalam dalam membawa Islam ini.

“Imam al-Banna ketika masih muda lagi, telah berusaha menggabungkan mazhab-mazhab (fiqh) Sunni yang ada,” jelas beliau dalam syarahan bertajuk ‘Manhaj Taghyir Ikhwan Muslimin’ yang diterjemahkan oleh Naib Presiden Pertubuhan Ikram Malaysia (IKRAM), Ustaz Hj Burhanuddin Lukman.

Semasa itu menurutnya, sesama Sunni pun sudah berpecah seperti kes makmum bermazhab Hanafi tidak solat di belakang imam bermazhab Syafi’i dan sebaliknya hinggalah dalam urusan perkahwinan pun tidak dibenarkan bersilang mazhab. Jadi, al-Banna menugaskan Syeikh Syed Sabiq untuk menulis satu kitab (Fiqh as-Sunnah) yang menggabungkan mazhab-mazhab ini yang berasaskan dalil-dalil al-Quran dan hadis yang sahih.

Dalam tsawabit kedua iaitu bagaimana mengabdikan diri kepada Allah Ta’ala dan menjadi hamba yang Rabbani, menurut beliau, ia hendaklah bermula dengan individu melalui 10 ciri peribadi Muslim yang berkualiti iaitu menjaga kekuatan jasmani, berakhlak mantap, mempunyai keilmuan (tsaqafah) yang tinggi, mampu mencari rezeki sendiri, akidah yang sejahtera, ibadah yang sahih, mujahadah diri, menjaga masa, tersusun urusannya dan bermanfaat kepada semua.

Beliau turut menambah beberapa sifat lain yang perlu ada iaitu kehendak yang kuat, kesetiaan (wafa’) kepada agama dan perjuangan, pengorbanan, memahami dan mengimani prinsip yang ingin dibawa serta mengamalkan 10 rukun bai’ah sebagai pelengkap peribadi pembawa panji dakwah.

Menyentuh tentang tsawabit ketiga iaitu beramal dengan masyarakat (amal mujtama’i), jelas beliau, Imam al-Banna mulakan dengan individu, keluarga, masyarakat diikuti dengan negara, kerajaan dan seterusnya memimpin dunia.

“Imam al-Banna telah menggariskan rangka kerja untuk perkara ini (beramal dengan masyarakat) dalam banyak risalah beliau, walaupun sesetengahnya tidak begitu terperinci, tetapi beliau telah meletakkan garis dasar,” ujar Dr Ibrahim yang juga Setiausaha Agung (SUA) IM Antarabangsa.

Katanya, dalam risalah tersebut, al-Banna ada mengulas tentang bagaimana kita bermuamalah (bergaul/berinteraksi) dengan kaum dan keluarga di mana Allah menjadikan berbilang kaum untuk saling kenal mengenali dan keterikatan seseorang dengan kaumnya adalah perkara yang semula jadi yang tidak boleh dinafikan.

Tambahnya, para sahabat r.a apabila mereka telah berhijrah sekali pun, masih lagi merindui keluarga mereka di Makkah dan Rasulullah s.a.w sendiri bertekad tidak akan keluar daripada Makkah sekiranya tidak dihalau, yang menggambarkan bahawa kecintaan kepada keluarga, kaum kerabat merupakan sesuatu yang tabii.

Dalam aspek menyayangi ummah pula menurutnya, kita ingin mengumpulkan dan menghimpunkan manusia, bukan memecahkan. Dalam ikatan yang berdasarkan akidah tambahnya, sama ada di peringkat tempatan ataupun antarabangsa, seluruh ummah, kita ingin satukan, ada ikatan dan ukhuwah sesama Muslim.

Seterusnya melalui ikatan kemanusiaan (ribat al-insaniah) menurutnya, walaupun akidah berbeza, semua manusia merupakan anak cucu Adam dan Hawa.

“Kita ada tanggungjawab yang perlu kita tunaikan untuk seluruh manusia. Yang paling penting ialah untuk membawa seluruh manusia ini kepada Allah s.w.t dan menjauhkan mereka daripada neraka,” tegasnya.

Beliau menjangkakan, ikatan kemanusiaan ini boleh menjadi suatu elemen yang penting dalam usaha tajdid pada kurun yang baru dan zaman globalisasi ini.

“Dunia sudah menjadi kecil, perhubungan sudah menjadi mudah, jadi betapa pentingnya untuk kita fokus kepada ikatan kemanusiaan ini,” ujar Dr Ibrahim.

Dihadiri lebih 200 ahli IKRAM, turut hadir dalam syarahan tersebut ialah Penolong SUA IM Syeikh Mahmoud Ebyari, Pengerusi Dakwah IM Syeikh Muhammad Khalid, SUA IM Mesir Dr Mahmoud Hussein, Presiden IKRAM Dr Hj Mohd Parid Sheikh Ahmad dan SUA IKRAM, Hj Nahar Md Nor yang bertindak sebagai pengerusi majlis.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sebutir permata tersimpan mulia

Allahyarham Khairul Anuar Hashim, ahli IKRAM dan JIM Kelang meninggal dunia di Pusat Perubatan Universiti   Malaya (PPUM) akibat jangkitan di paru-paru dan masalah jantung. Beliau yang memang menghidap   diabates terpaksa dipotong kakinya sejak lebih tiga tahun lalu, dan sejak itu menggunakan kaki palsu. Beliau juga   kerap berulang alik hospital untuk mencuci luka-luka di kakinya.

Allahyarham yang ditemui sewaktu menghadiri satu program di Universiti Putra Malaysia 18 Januari lepas   dilihat masih gagah melangkah. Namun menjelang malam hari Isnin baru-baru ini, beliau tiba-tiba mengadu   sesak nafas lalu dibawa ke PPUM.

Di PPUM, keadaan kesihatan beliau tidak begitu stabil dan doktor memutuskan supaya beliau menggunakan   alat bantuan pernafasan. Beliau berada dalam keadaan tidak sedar sehinggalah menghembuskan nafasnya   yang terakhir keesokan harinya.

Allahyarham tamat A-Level di Blackpool, England dan merupakan graduan Sains Fizik dari Universiti of Manchester, England sekitar tahun 1982/83 dan kemudian menyambung setahun lagi untuk Diploma in Education (Dip Ed).     Beliau   yang berasal dari Kedah pernah menuntut di Kolej Sultan Abdul Hamid, Alor Setar dan pada zaman   kerjayanya pernah mengajar di Sekolah Menengah Sains (SMS) Taiping, Perak.

Dalam dakwah, beliau adalah peribadi mithali yang telah menyerahkan seluruh jiwa raganya untuk jamaah   dan perjuangan Islam. Renungkan sahaja coretan seorang rakan lama beliau, Rushami Zien yang   mengungkapkan,

“Akhi Khairul, teman sekelas ana semasa di Kolej Sultan Abd Hamid, Alor Setar sekitar tahun 70-an… teman   sepermainan… bermain hoki di kampung bersama, tuisyen bersama… seorang yang telah memberikan seluruh   kehidupannya kepada Islam dan dakwah sejak selepas mengenali Islam dan dakwah sewaktu A-Level di UK.   Sejak itu arwah tidak pernah berpatah balik dalam dakwah… seorang ikhwah yang sangat ‘outstanding‘ yang   kita semua patut contohi. Semoga Allah mencucuri dan merahmati sahabatku ini dan menempatkan beliau   bersama-sama roh para perjuang agama yang dikasihi Allah.”

Seorang lagi teman seperjuangan, Kamaruzzaman Idris menyifatkan Allahyarham sebagai seorang yang   sangat mengutamakan disiplin dan sanggup berkorban untuk jamaah.

“Antara perkara yang tidak boleh saya lupakan ialah ketika beliau masih mengajar di SMS Taiping, sekolah   jamaah iaitu Sekolah Rendah Islam (SRI) Hira’ memerlukan seorang pengganti bagi mengambil alih tempat   Ustaz Shamsuri selaku guru besar. Mendengarkan hal tersebut, Allahyarham Khairul sanggup meletakkan jawatan sebagai guru dan   menawarkan diri untuk berbakti di SRI Hira’,” katanya.

Kamaruzzaman yang juga bekas ahli lembaga Institusi Pendidikan Hira’ menambah, kehadiran Allahyarham berjaya   mempertingkat tahap disiplin pelajar sehingga kebanyakan perancangan sekolah berjalan lancar. Selain itu,   beliau adalah orang yang bertanggungjawab memperkenalkan seni Silat Cekak dan menjadi salah seorang   jurulatihnya. Beliau juga dikenali sebagai seorang yang aktif dalam aktiviti-aktiviti luar dan beliaulah yang memperkenalkan program aktiviti lasak di luar sekolah seperti canoeing, jungle trekking dan berkawad untuk pelajar-pelajar Hira’.

Rakan-rakan lain mengingati Allahyarham sebagai salah seorang perintis amal Jamaah di Taiping, Ipoh dan   seluruh negeri Perak. Beliau sering dilihat bersama sahabat baik beliau, Wan Muhammad Wan Sulong turun   naik sekolah, pejabat dan merata-rata tempat di Perak sebelum dan selepas penubuhan JIM.

Solat jenazah dilaksanakan di surau Hizbul Islami berdekatan rumah Allahyarham. Jemaah yang terdiri   daripada ikhwah dan akhawat bersesak-sesak melaksanakan solat yang diimamkan oleh   guru al-Quran Allahyarham, Ustaz Abdul Hamid. Isteri Allahyarham, ukht Zakiah turut dilihat bersolat di barisan   hadapan saf akhawat dengan tabah dan tenang.

Allahyarham Khairul Anuar meninggalkan tiga orang anak – Huda, Zaid dan Muadz.

Antara yang menghadiri pengebumian Allahyarham ialah Presiden IKRAM, Dr Parid Sheikh Ahmad; Ketua   Wanita IKRAM, Ustazah Maznah Daud; Penolong Setiausaha Agung, Mohamad Yaakub Idris; Pengerusi   MUSLEH, Ustaz Megat Mohd Amin; guru-guru dan bekas guru serta bekas pelajar-pelajar Hira’.


Konvoi Motosikal Besar ‘Gegar’ Pelancaran SBK 2022

SERI KEMBANGAN – Konvoi Amal Perpaduan bersama kira-kira 20 buah motosikal besar berkuasa tinggi oleh MyIKRAM Bikers ‘menggegarkan’ majlis Pelancaran Sambutan Bulan Kebangsaan (SBK 2022) pagi tadi di hadapan Ibu Pejabat Pertubuhan IKRAM Malaysia (IKRAM), di sini.

Konvoi ini bertujuan untuk memupuk kesedaran tentang sambutan ini dan membantu mereka yang memerlukan di lokasi-lokasi persinggahan di Semenanjung Malaysia.

Menurut Setiausaha MyIKRAM Bikers, Mohd Kamal Ariffin Bunyamin, konvoi hari ini akan menuju Zon Utara, iaitu Simpang Pulai, Jitra dan Perlis, seterusnya Pulau Pinang dan Perak pada keesokannya.

“Konvoi hari ini diketuai oleh MyIKRAM Bikers dan disertai rakan-rakan daripada TM Bikers, UKM Bikers, dan di Johor nanti akan disertai oleh MyCARE Johor Bikers,” katanya.

Jelasnya, peserta konvoi akan mengedarkan risalah, stiker SBK 2022 dan juga bendera Malaysia untuk memberikan kesedaran tentang sambutan ini kepada orang ramai dan juga penunggang-penunggang motosikal lain sepanjang perjalanan.

Selain Zon Utara, konvoi ini dijadualkan menuju Zon Selatan (20 Ogos) dan Zon Timur (10 September), seterus berakhir di Zon Tengah pada 16 September dalam acara kemuncak sambutan, Karnival Kita Anak Malaysia (KAMI) di Universiti Teknologi (UTM) Kuala Lumpur.

Dalam pada itu, Ketua Pegawai Eksekutif Yayasan IKRAM Malaysia, Hj Kamsani Nasir berkata, pihaknya menjadi penyalur dana bagi konvoi tersebut untuk membantu mereka yang memerlukan di lokasi-lokasi persinggahan.

“Kita memperuntukkan hampir RM100,000 untuk disumbangkan kepada mereka yang berkeperluan di tempat-tempat persinggahan yang akan dilalui oleh bikers ini,” tambahnya.

Jelas beliau, untuk permulaan, yayasan tersebut telah menyalurkan RM13,000 untuk menyediakan keperluan-keperluan yang bersesuaian untuk diberikan kepada para penerima bantuan.

Konvoi Amal Perpaduan dilepaskan oleh Presiden IKRAM, Hj Badlishah Sham Baharin selepas selesai menyampaikan ucapan perasmian pelancaran Sambutan Bulan Kebangsaan (SBK 2022) secara dalam talian.

Dalam ucapannya, beliau berkata, sebagai sebuah pertubuhan bukan kerajaan yang berasaskan idea kefahaman Islam yang syumul dalam konteks realiti Malaysia, kepentingan perpaduan dari perspektif realiti Malaysia dan aspirasi Islam ini adalah salah satu prioriti utama IKRAM.

“Visi IKRAM ialah ‘Malaysia menjadi Negara Rahmah.’ Antara kriteria Negara Rahmah yang disebutkan IKRAM ialah Hubungan Etnik dan Penganut Agama yang Harmoni, Agihan Kekayaan yang Saksama, serta Kebajikan, Kesihatan dan Keselamatan Rakyat yang Terpelihara,” jelasnya.

Menurut beliau, kesemua kriteria ini berkait rapat dengan elemen perpaduan nasional di Malaysia, kerana hubungan yang tidak harmoni, agihan kekayaan yang bermasalah dan ancaman terhadap kebajikan rakyat, kesemuanya adalah ancaman terhadap perpaduan nasional.

Katanya lagi, IKRAM mengalu-alukan masyarakat keseluruhannya untuk bersama-sama dalam menjayakan Sambutan Bulan Kebangsaan ini.

“Semoga dengan penglibatan dalam inisiatif ini menjadi satu detik perpaduan yang membantu ke arah usaha-usaha penyatupaduan menuju kepada perpaduan yang diidam-idamkan,” ujarnya.

Majlis Pelancaran SBK 2022 turut diserikan dengan lagu jingel perpaduan Teguh Bersama, bual bicara aktiviti sambutan dan kuiz merdeka dengan hadiah e-wallet terkumpul RM300, yang dihoskan Teo Ann Siang.

Sambutan Bulan Kebangsaan 2022 merupakan program memupuk perpaduan anjuran IKRAM dengan kerjasama Kementerian Perpaduan Negara dan lebih 20 NGO, bermula 1 Ogos hingga 16 September ini dengan pelbagai acara menarik.

Info lanjut sambutan boleh dilayari di pautan https://linktr.ee/teguh_bersama.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kebolehjangkitan Covid-19 tertinggi tahun ini

“Pematuhan terhadap Prosedur Operasi Standard (SOP) oleh orang ramai untuk terus mengehadkan pergerakan atau tidak merentas negeri bagi mengekang penularan wabak Covid-19 perlulah diteruskan,” kata Ketua Pengarah Kesihatan, Tan Sri Dr Noor Hisham Abdullah.

Dalam pada itu, untuk tempoh seminggu berturut-turut, kadar kebolehjangkitan R-naught COVID-19 di Malaysia tidak pernah turun.

Pada Ahad, ia mencatatkan nilai tertinggi pernah direkodkan untuk tahun ini iaitu 1.21. Angka itu naik dari kadar 1.18 dicatatkan pada hari sebelumnya dan kesemua negeri mencatatkan kadar kebolehjangkitan melebihi 1.0.

Wilayah Persekutuan Labuan terus mencatatkan nilai R-naught tertinggi dengan 1.76, diikuti Perlis, Negeri Sembilan, Terengganu, Pahang, Perak, Melaka dan Kedah.
Ini termasuk Putrajaya, Sabah, Johor, Selangor, Kelantan, Kuala Lumpur, Pulau Pinang dan Sarawak.

Setakat ini, kadar kebolehjangkitan terendah yang pernah direkodkan sejak pelaksanaan perintah kawalan pergerakan (PKP) bermula 13 Januari ialah 0.81 pada 3 Mac lalu.

Nilai R-naught merujuk kepada tahap kebolehjangkitan sesuatu virus, iaitu berapa ramai individu yang boleh dijangkiti oleh satu kes positif.

Di peringkat global, terdapat lebih 200,000 kes baharu dikesan dalam tempoh 24 jam lepas, menjadikan jumlah kumulatif kes positif kini melepasi 166 juta kes.

Dalam perkembangan lain, data terbaharu Johns Hopkins University menunjukkan Amerika Syarikat (AS) kekal negara paling teruk terjejas dengan lebih 33 juta kes. Ini diikuti India dengan 26.53 juta kes dan Brazil dengan lebih 16 juta kes.

Manakala negara yang melebihi angka 5 juta kes ialah Perancis dan Turki, sementara Rusia, United Kingdom dan Itali melebihi 4 juta kes. Jerman, Sepanyol, Argentina dan Colombia pula melebihi 3 juta kes.

Negara dalam lingkungan 300,000 hingga 600,000 kes termasuk Malaysia, Slovakia dan Panama. Negara lain merekodkan angka positif di antara 100,000 dan 300,000 kes.


Pengurusan Kurikulum SRAZ, SMAI Terbaik Di Kedah

ALOR SETAR – Dua sekolah rangkaian IKRAM MUSLEH, Sekolah Rendah Al-Azhar (SRAZ), Jitra dan Sekolah Menengah Al-Islah (SMAI), Sungai Petani telah dipilih sebagai penerima Anugerah Pengurusan Kurikulum Terbaik Sekolah Swasta Kedah 2022.

SRAZ menerima anugerah tersebut bagi kategori sekolah rendah, manakala Sekolah Menengah Al-Islah (SMAI), Sungai Petani menerima anugerah kategori sekolah menengah dalam Majlis Anugerah Institusi Pendidikan Swasta Kedah anjuran Jabatan Pendidikan Negeri Kedah.

Guru Penolong Kanan Kurikulum SRAZ, Intan Sharina hadir menerima anugerah bagi pihak sekolah sambil diiringi oleh Pengetua Sekolah Menengah Al-Azhar, Mohd Syahir Ismail, manakala SMAI diwakili Noor Asikin Othman.

Majlis yang berlangsung di Dewan Konvokesyen Albukhary International University pada 8 Oktober lalu telah dirasmikan oleh Timbalan Pengarah Pendidikan Sektor Pengurusan Sekolah, JPN Kedah, Tuan Malek Abu Hassan, yang turut menyampaikan anugerah-anugerah tersebut.

“Majlis yang julung-julung kali diadakan ialah bertujuan untuk memberikan pengiktirafan kepada tenaga pengajar dan institusi pendidikan yang berdaftar dengan Kementerian Pendidikan Malaysia,” kata Ketua Penolong Pengarah Kanan, Unit Pendidikan Swasta JPN Kedah, Tn Mohamad Basri Md Jusoh dalam ucapan alu-aluannya.

Menurutnya lagi, pengiktirafan itu diberikan dengan mengambil kira peranan dan sumbangan institusi-institusi pendidikan swasta dalam memartabatkan sistem pendidikan di negara ini amnya dan di negeri Kedah khususnya.

Tahniah Sekolah Rendah Al-Azhar dan Sekolah Menengah Al-Islah atas anugerah tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penerima dos penggalak lepasi 15 juta

SERI KEMBANGAN – Seramai 15,017,166 individu dewasa atau 63.8 peratus daripada populasi kumpulan itu telah menerima dos penggalak Covid-19 di negara ini, sehingga Ahad.

Menurut CovidNow, sejumlah 22,927,624 atau 97.4 peratus daripada populasi sama telah melengkapkan vaksinasi mereka manakala 23,204,433 atau 98.6 peratus menerima sekurang-kurangnya satu dos vaksin.

Manakala, populasi kanak-kanak berusia lima hingga 11 tahun, sebanyak 1,026,732 individu atau 28.9 peratus kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).

Sementara itu, bagi remaja berusia 12 hingga 17 tahun, sebanyak 2,831,197 individu atau 91 peratus daripada populasi itu telah melengkapkan vaksinasi mereka manakala 2,931,709 atau 94.2 peratus menerima sekurang-kurangnya satu dos vaksin.

Vaksinasi harian pada Ahad menyaksikan sebanyak 57,106 dos vaksin diberikan meliputi 24,342 dos pertama, 882 dos kedua dan 31,882 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,731,132.

Menerusi portal GitHub Kementerian Kesihatan, 55 kes kematian akibat Covid-19 direkodkan pada Ahad dengan Kedah merekodkan angka tertinggi iaitu 12 kes.

Seterusnya, Pulau Pinang dengan lapan kes, Johor (7), Terengganu (6), Kelantan (5), masing-masing empat kes di Perak dan Selangor, dua kes masing-masing di Melaka, Negeri Sembilan dan Perlis serta satu kes direkodkan masing-masing di Pahang, Sabah dan Sarawak.


Gaza: Lebih 2,000 Syahid, Israel Lancar Serangan Darat

Gaza terus dibedil dengan bom dan peluru berpandu bertubi-tubi melalui serangan udara tentera rejim aparteid Israel, yang mengancam 2.3 juta penduduknya.

Penduduk Gaza terus diheret dalam malapetaka apabila satu-satunya loji janakuasanya tidak dapat berfungsi selepas Israel menghentikan semua bahan api termasuk makanan dan bekalan ubat-ubatan penting.

Israel menyekat semua bantuan dan keperluan asas dari memasuki Gaza sebagai strategi pengepungan secara menyeluruh.

Hospital dan pasukan perubatan semakin lumpuh. Jumlah kematian meningkat secara mendadak dalam kalangan orang awam yang melibatkan ramai wanita, kanak-kanak dan warga emas.

Sehingga Sabtu 14 Oktober, Kementerian Kesihatan Palestin melaporkan sebanyak 2,125 kematian, termasuk 458 wanita dan 724 kanak-kanak, manakala 8,714 mangsa cedera.

Perdana Menteri negara haram Israel, Benjamin Netanyahu dan ketua parti pembangkang, Benny Gantz telah mencapai persetujuan untuk membentuk kerajaan darurat. Mereka menyeru rakyat Israel bersatu memerangi Hamas.

“Musuh akan berdepan akibat yang belum pernah terjadi sebelum ini,” kata Netanyahu.

Bahkan kini, Israel mengarahkan 1.1 juta penduduk utara Gaza untuk berpindah ke bahagian selatan negara itu untuk melakukan serangan darat di sana.

Dalam pada itu, Presiden Turkiye, Recep Tayip Erdogan berkata, sekatan Israel dan serangan tanpa henti ke atas Gaza adalah tindak balas yang tidak seimbang terhadap serangan Hamas.

Pada Selasa lalu, Pesuruhjaya Tinggi Hak Asasi Manusia Pertubuhan Bangsa-Bangsa Bersatu, Volcker Turk berkata, sekatan Israel terhadap makanan, bahan api dan bekalan asasi penting lain ke Gaza adalah tindakan yang dilarang dalam undang-undang antrabangsa.

Malah, Kesatuan Eropah (EU) yang menyokong kuat dakwaan Israel bahawa tindak balasnya terhadap serangan Hamas didorong oleh keinginan untuk mempertahankan diri, telah mengkritik tindakan Israel mengepung Gaza.

Ketua Dasar Luar EU, Josep Borrell pada Selasa lepas berkata, Israel telah melanggar undang-undang antarabangsa.

Sehubungan itu, Penasihat Kehormat MyCARE, Dr Hafidzi Mohd Noor menyeru semua rakyat Malaysia untuk cakna terhadap keadaan terkini Palestin dan memberikan sokongan dengan pelbagai cara bagi meringankan beban mereka.

Pengerusi MyCARE, Dato’ Seri Ir Dr Kamal Nasharuddin bin Mustapha menyebut, “Perjuangan Palestin tidak pernah sia-sia tanpa ada peluang untuk berjaya.”

Mengulas lanjut beliau berkata, perjuangan ini akan berjaya dan MyCARE bersolidariti dengan Palestin.

MyCARE telah menyalurkan sumbangan awal bernilai USD50,000 bersamaan RM236,425 untuk meringankan beban mangsa di sana.

MyCARE Gaza mendapat kerjasama daripada pihak kementerian dan pelbagai NGO sehingga dipercayai menjadi pembekal dalam menyalurkan bantuan.

MyCARE amat menitikberatkan kecekapan dan ketelusan dalam menguruskan sumbangan rakyat Malaysia.

Ayuh bersama membantu mangsa-mangsa di Gaza melalui MyCARE. Salurkan sumbangan anda di http://mycare.qrd.by/palestin.

Info lanjut perkembangan Palestin boleh dilayari melalui saluran Telegram https://t.me/terkinipalestin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jenayah siber: Celcom, MAP lancar #parentunite lindungi kanak-kanak

Kempen tersebut bertujuan untuk menyatukan ibu bapa di Malaysia bagi menangani kadar jenayah siber yang membahayakan kanak-kanak.

Ia termasuk jenayah yang semakin berkembang di peringkat global seperti kenalan sosial dalam talian, buli siber, isi kandungan yang tidak sesuai dan penipuan dalam talian yang semakin berkembang.

Menurut Timbalan Ketua Pegawai Eksekutif Operasi Perniagaan Celcom Axiata Berhad, Azwan Khan, kempen ini merupakan satu inisiatif untuk memupuk kesedaran dalam kalangan ibu bapa untuk menyediakan ‘ruang permainan’ digital yang selamat bagi anak-anak mereka.

“Demografi penggunaan peranti pintar pada hari ini menunjukkan sebahagian besar kanak-kanak menggunakannya dan mereka lebih mudah untuk menjadi mangsa dalam talian,” katanya.

“Ramai ibu bapa menyediakan anak-anak mereka dengan peranti pintar untuk memastikan mereka mudah dihubungi pada bila-bila masa dan di mana-mana sahaja.”

“Walau bagaimanapun, peranti pintar di tangan mereka akan mendedahkan mereka ke dunia sebenar walaupun mereka hanya berada di rumah.”

Untuk menyampaikan mesej kesedaran ini, Celcom bergabung bersama Brainy Bunch International Islamic Montessori, Protect and Save the Children. Ia turut disokong oleh Google dan UNICEF sebagai pakar teknologi.

Hasilnya, Celcom menawarkan para pengguna khususnya ibu bapa perkhidmatan penapisan Internet asas dalam rangkaian melalui aplikasi mudah alih yang dikenali sebagai KidSafe.

Bagi pihak Malaysian Against Pornography (MAP), Datin Paduka Che Asmah berkata kerjasama ini bakal membantu mereka menyebarkan kesedaran tentang ketagihan pornografi dengan lebih meluas ke seluruh Malaysia kerana jaringan pelanggan yang dimiliki syarikat tersebut.

Tambahnya, kerjasama ini juga akan membantu MAP mempromosi aktiviti-aktiviti seperti Love Myself Run yang akan diadakan pada 22 Oktober ini.

Dalam masa yang sama, syarikat telekomunikasi tersebut akan menyediakan 25 perpustakaan sekolah di seluruh negara dengan sambungan Internet tanpa wayar percuma selama setahun sekiranya jumlah tanda pagar ‘#parentunite’ dan ‘#kidsafe’ mencapai 100,000 setiap satu bersama-sama sasaran 500,000 tontonan untuk video KidSafe di Youtube sebelum 31 Disember 2017.

Maklumat lanjut mengenai KidSafe boleh layari  www.celcom.com.my/personal/services/kidsafe


Menggalakkan rakyat berhutang bukan penyelesaian masalah perumahan

Menurut beliau, ini akan membantu rakyat untuk memiliki rumah kerana mereka sekarang mempunyai alternatif selain pinjaman daripada sektor perbankan. Beliau juga mengumumkan rakyat boleh meminjam ke tahap 100% harga rumah pada kadar bunga antara 12% hingga 18%.

Pengumuman beliau adalah sesuatu yang sangat memeranjatkan kerana seolah-olah menunjukkan beliau bukan sahaja tidak memahami ajaran Islam, bahkan juga tidak memahami bidang ekonomi dan kewangan. Di samping itu, ia menunjukkan beliau juga tidak membaca laporan yang dikeluarkan oleh satu organisasi milik kerajaan sendiri yang disegani iaitu Khazanah Research institute (KRI). Ini kerana, laporan KRI yang baru saja dikeluarkan memberi amaran bahawa hutang isi rumah sebanyak hampir 90% dari KNK negara adalah pada tahap membimbangkan.

Komponen terbesar dari hutang isi rumah pula ialah hutang perumahan iaitu lebih daripada 40%. Oleh sebab itulah Bank Negara Malaysia (BNM) telah mengenakan beberapa peraturan untuk mengawal pertumbuhan hutang dalam komponen ini.

BNM berbuat demikian kerana menyedari risiko kepada ekonomi negara jika komponen hutang ini terlampau besar. Risiko ini ialah dalam bentuk wujudnya suasana ‘balon hartanah’ (property bubble) yang besar yang akan disusuli dengan kemelesetan ekonomi yang teruk apabila ‘balon hartanah’ ini pecah dan harga jatuh mendadak.

Ini kerana, ramai peminjam akan menghadapi suasana di mana nilai pasaran hartanah mereka adalah lebih rendah dari jumlah hutang perumahan mereka. Apabila ekonomi meleset, ramai dalam kalangan rakyat mungkin akan kehilangan kerja atau gaji mereka dipotong. Tetapi mereka tidak akan dapat menyelesaikan masalah kewangan mereka dengan menjual rumah mereka dan ini akan membuat mereka tersepit.

Sebenarnya perkara ini bukan sesuatu yang baru. Ia telah berulang kali berlaku di negara kita dan juga di negara lain. Contoh yang paling baik ialah kes ‘Subprime Crisis’ di Amerika Syarikat pada tahun 2008 dan juga kes ‘Market Crash’ di Jepun pada tahun 1989. Ia juga telah berlaku di Sepanyol pada tahun 2013.

Sekarang ini di merata dunia, jumlah hutang rumah masih tinggi kerana sektor perbankan di serata dunia menggalakkan rakyat berhutang. Berikut adalah sedutan daripada laporan dari sebuah organisasi perundingan terkenal McKinsey:

“In many others, household debt-to-income ratios have continued to rise. They exceed the peak levels in the crisis countries before 2008 in some cases, including such advanced economies as Australia, Canada, Denmark, Sweden, and the Netherlands, as well as Malaysia, South Korea, and Thailand. These countries want to avoid property-related debt crises like those of 2008. To manage high levels of household debt safely, they need more flexible mortgage contracts, clearer personal-bankruptcy rules, and tighter lending standards and macroprudential rules.”

(Terjemahan: “Di banyak negara lain, nisbah hutang isi rumah berbanding pendapatan masih terus meningkat. Ianya telah melebihi tahap semasa krisis berlaku di negara yang terlibat sebelum 2008 dan dalam beberapa kes ia termasuk negara berekonomi maju seperti Australia, Kanada, Denmark, Sweden dan Belanda, dan juga Malaysia, Korea Selatan dan Thailand. Negara-negara di atas sepatutnya berusaha mengelak daripada krisis yang berkait dengan sektor hartanah seperti yang berlaku pada tahun 2008. Untuk mengurus tahap hutang rumah yang tinggi dengan selamat, mereka perlukan kontrak hutang perumahan yang lebih anjal, peraturan berkenaan isu muflis yang lebih jelas, dan piawaian hutang yang lebih ketat dan peraturan hutang yang lebih berhemah.”)

Menurut laporan itu lagi, kes negara Cina yang paling membimbangkan kerana jumlah hutang di semua sektor sekarang ialah lebih dari USD28 trilion pada tahun 2014 dengan nisbah kepada KNK sebanyak 282 peratus. Jika ‘balon hartanah’ di negara China pecah, maka kejatuhan harga hartanah yang mendadak mungkin berlaku di sana dan ini akan menghasilkan kemelesetan ekonomi di negara tersebut.

Jika ianya berlaku, maka negara kita juga akan terkesan kerana China adalah antara destinasi eksport utama negara kita. Suasana di negara kita akan menjadi sangat menakutkan jika ramai dalam kalangan rakyat berada di bawah beban hutang yang tinggi. Ramai mungkin akan menjadi muflis.

Seterusnya, ini akan memberi tekanan kepada sektor perbankan. Akibatnya sektor perbankan mungkin akan mengurangkan pinjaman dan ini akan membuat ekonomi negara menguncup dengan cepat dan membuat kitaran ganas (vicious cycle) kemelesetan menjadi lebih teruk.

Sebenarnya, punca kepada semua masalah di atas adalah kerana negara kita dan negara lain beramal dengan amalan riba yang menggalakkan semua orang berhutang untuk pelbagai tujuan termasuk membeli rumah, kereta dan lain-lain. Ini juga adalah punca sebenar kenapa harga rumah sentiasa menjadi lebih mahal dari tahun ke setahun. Selagi sistem riba tidak dihapuskan, masalah ini tidak akan dapat diselesaikan.

Oleh itu, langkah jangka panjang adalah masyarakat mesti hapuskan sistem riba ini. Dalam jangka pendek pula, kita perlu menggalakkan ahli masyarakat untuk mengelak daripada berhutang. Dalam kes perumahan, dalam jangka pendek, kerajaan sepatutnya membangunkan prasarana termasuk peraturan yang sesuai untuk menggalakkan rakyat terutama golongan muda supaya menyewa rumah dan bukan berhutang untuk membeli rumah. Kerajaan perlu mendidik rakyat akan bahaya hutang dalam apa-apa bentuk.

Namun malangnya, kerajaan sendiri mempunyai sikap enteng terhadap bahaya hutang ini. Buktinya ialah syarikat 1MDB milik kerajaan sendiri berhutang hampir RM50 bilion pada awal tahun 2016. Kerajaan sendiri berhutang sebanyak lebih daripada RM600 bilion dan membayar faedah lebih daripada RM20 bilion setahun.

Peribahasa Melayu “Seperti ketam mengajar anaknya berjalan betul” sangat sesuai untuk digunakan dalam kes sekarang jika kerajaan menggalakkan rakyat berhemah dan mengelak daripada berhutang. Ini adalah satu keadaan yang sangat menyedihkan.

Prof. Dr. Mohd Nazari IsmailKetua Biro Penyelidikan IKRAM10 September 2016

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


HCF kunjungi SNSM, bantu komuniti Sikh

KUALA LUMPUR – Hidayah Centre Foundation (HCF) buat julung kalinya mengadakan kunjungan hormat ke ibu pejabat Sikh Naujawan Sabha Malaysia (SNSM) pada 25 September lalu di Titiwangsa.

HCF yang diwakili oleh Encik Noli Husain, Khairul Hasmeet serta wakil Belia Harmoni, Afif Firdaus telah disambut baik dan ceria oleh Presiden SNSM, Encik Sardar Harjinder Singh.

“Ini merupakan kali pertama kunjungan dan program kerjasama diadakan melalui Inisiatif Pek Merdana,” kata wakil HCF.

Serahan pek Merdana dibuat oleh Noli yang juga Pengarah Jabatan Outreach HCF sebagai simbolik pelancaran inisiatif tersebut.

Dalam pada itu, sebanyak 50 pek telah disumbangkan dengan kerjasama pihak SNSM bagi membantu komuniti Sikh dan mereka yang terkesan dengan pandemik Covid-19 di sekitar Kuala Lumpur dan Selangor.

Pelbagai bentuk kerjasama juga program dibincangkan dalam pertemuan itu, untuk dilaksanakan pada masa hadapan.

Dalam perkembangan berkaitan, HCF bakal menganjurkan Harmony Forum yang bertajuk ‘Helping each other in time of need: What’s next?’ pada Sabtu ini jam 10.00 pagi yang disiarkan secara langsung di laman FB Hidayah Centre Foundation.

Forum ini akan menampilkan tiga ahli panel iaitu Harjinder Singh yang mewakili SNSM, aktivis sosial Encik Kuan Chee Heng (Uncle Kentang) dan Ketua Pegawai Eksekutif HCF Hj Muhammad Fakharuddin Abdul Kudos.


Suruhanjaya Patuh Syariah kawal selia industri halal

SERI KEMBANGAN – Perdana Menteri, Dato’ Sri Ismail Sabri Yaakob berkata, kawal selia industri halal dalam negara boleh disatukan melalui penubuhan Suruhanjaya Patuh Syariah.

“Pada masa ini, cadangan kawal selia sedia ada lebih terhad kepada sektor kewangan Islam melalui Bank Negara Malaysia dan Suruhanjaya Sekuriti.”

Manakala Jabatan Kemajuan Islam Malaysia (Jakim) pula mengawal selia industri halal.

“Oleh itu, kawal selia lebih komprehensif boleh disatukan misalnya melalui penubuhan Suruhanjaya Patuh Syariah.”

Beliau berkata demikian ketika ucaptama sempena Syarahan Tun Abdullah Ahmad Badawi hari ini.

Berikutan itu, Ismail menyeru saranan ini dapat diberi perhatian sewajarnya agar aspirasi menjadikan Malaysia sebagai Model Rujukan Utama dalam bidang Ekonomi Halal dapat direalisasikan.

Turut hadir, Ketua Pengarah Perkhidmatan Awam, Datuk Seri Mohd Shafiq Abdullah, Pengerusi Pertubuhan Legasi Tun Abdullah Ahmad Badawi (Legasi), Datuk Jefridin Atan dan Naib Canselor Universiti Kebangsaan Malaysia, Profesor Datuk Dr Mohd Ekhwan Toriman.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Harraz Haziq juara Silat Olahraga Jemputan Kebangsaan

TEMERLOH – Buat julung kalinya murid Sekolah Rendah Islam Hidayah (SRIH) Batu Pahat, Harraz Haziq, 9, muncul juara dalam Kejuaraan Silat Olahraga Jemputan Kebangsaan 2021 kali ke-3 baru-baru ini.

Beliau memenangi kategori Terbuka Usia Dini A Putra (22-24 kg) 9-10 tahun dalam kejuaraan yang berlangsung di Dewan One Touch Futsal, Lurah Semantan di sini pada Selasa.

Kejuaraan tersebut telah dianjurkan oleh Persatuan Silat Cekak Harimau Malaysia (PSCHM) selama empat hari bermula 30 Januari hingga 2 Februari 2022.

Harraz, murid Tahun 2 FQ yang mewakili negeri Johor itu mengekalkan prestasi cemerlang dalam setiap perlawanan yang disertainya.

Beliau seterusnya berjaya mara ke peringkat akhir dan menewaskan lawannya hingga melayakkannya membawa pulang pingat emas bagi kategori itu.

Lebih 500 peserta hadir dari seluruh tanah air untuk menyertai kejuaraan yang diadakan sempena 40 tahun penubuhan PSCHM dan buat pertama kalinya diadakan semenjak pandemik Covid-19.

Majlis penutup kejohanan disempurnakan oleh Exco Kerja Raya, Pengangkutan dan Kesihatan Negeri Pahang, Datuk Seri Norolazali Sulaiman.

Tahniah kepada adik Harraz Haziq atas kemenangan ini, juga seluruh pasukan serta ibu bapa yang memberi dukungan.


Bandwagon Effect: Hindari Budaya Terikut-ikut Trend

Fenomena bandwagon effect adalah sesuatu yang sering berlaku dalam masyarakat. Hampir semua orang pernah mengalami situasi di mana mereka berasa tertarik untuk mengikuti trend atau tindakan yang menjadi perbincangan umum.

Keadaan ini diibaratkan sebagai suatu bentuk penyakit sosial, di mana individu cenderung untuk mengikut arus tanpa membuat penilaian yang mendalam atau berfikir panjang.

Bandwagon effect merujuk kepada kecenderungan seseorang untuk mengikut tindakan, pandangan atau trend yang sedang popular dalam masyarakat, kerana merasakan bahawa kebanyakan orang lain juga sedang melakukannya.

Dalam konteks ini, wujud kepercayaan bahawa jika sesuatu menjadi trend atau popular, maka tindakan itu dianggap benar atau boleh diikuti walaupun pada hakikatnya tidak wajar dilakukan.

Kecenderungan menyelaraskan kepercayaan dan tingkah laku mereka dengan kumpulan tertentu ini juga dipanggil herd mentality yang boleh berlaku dalam pelbagai konteks termasuk politik, ekonomi, sosial dan budaya.

Contoh paling mudah di media sosial, jika orang sekeliling melompat ke dalam trend terbaru di Instagram atau TikTok, maka trend ini akan diikuti oleh pengguna lain kerana keseronokan untuk berada dalam kelompok yang sama.

Tidak lama dahulu, pernah ada suatu ketika berlaku musim ramai orang membeli atau borong bitcoin. Ramai pula yang terikut membeli bitcoin tanpa pengetahuan yang mendalam mengenainya hingga sebahagiannya kehilangan wang yang banyak dan ada yang muflis.

Maka menjadi persoalan, kenapa ramai orang terjebak dalam bandwagon effect atau trend? Adakah ini satu fenomena yang negatif?

Sebenarnya, hal ini tertakluk pada cara seseorang menguruskannya. Sekiranya trend yang diikuti menjadikan individu atau masyarakat lebih peka dengan isu semasa, menginspirasi atau memberikan nilai tambah pada diri, maka perkara ini menjadi usaha yang patut diteruskan.

Contohnya, apabila masyarakat terlibat dalam kempen amal atau kegiatan sukarela kerana tular, aktiviti ini telah memajukan masyarakat secara keseluruhannya.

Tetapi apabila terjadinya keadaan mengikut trend tanpa penilaian yang baik sehingga melibatkan tindakan yang menyalahi nilai, prinsip, adab  agama atau sehingga menjatuhkan maruah dan akhlak individu serta merosakkan masyarakat, maka perkara ini harus dihentikan.

Misalnya, trend bersedekah hingga kaya terlihat baik pada usahanya tetapi menyalahi konsep sedekah yang sepatutnya dibuat semata-mata kerana Allah tanpa mengharapkan ganjaran.  Ini boleh mengubah niat baik menjadi tindakan yang bercampur dengan motif peribadi.

Juga perkara-perkara seperti aksi mesra antara suami isteri di khalayak ramai yang dinormalisasikan, walhal ini adalah perkara yang ditegah dalam agama kerana boleh menjatuhkan maruah atau kemuliaan akhlak seseorang.

Imam Nawawi menyebut dalam kitabnya, antara perkara yang menjatuhkan maruah adalah mencium isteri di khalayak ramai. (Lihat Minhaj al-Talibin, ms. 345)

Jadilah orang bijak dengan berfikir secara kritis terhadap apa jua tindakan yang dilakukan. Adakah perkara tersebut menjadi amal atau pekerjaan tanpa manfaat? Tanya pada diri sendiri tentang tujuan perkara tersebut dibuat dan adakah ia mendatangkan kebaikan untuk diri sendiri dan orang lain.

Seseorang harus ada nilai diri dan berpegang teguh pada prinsip yang benar. Pengiktirafan sosial bukan hal yang penting dibandingkan dengan menghormati pegangan diri.

Tidak perlu terikut-ikut membuat apa yang semua orang buat kerana setiap individu mempunyai hak untuk membuat keputusan yang berbeza. Semua orang adalah unik dan itu yang membuatkan masyarakat saling melengkapi.

Sebelum bertindak, cari maklumat dan fikirkan kesan tindakan tersebut. Beri peluang pada diri sendiri untuk menilai tanpa tergesa-gesa. Berbincanglah dengan orang yang dipercayai untuk mendapatkan pandangan yang lebih luas.

Ingatlah, setiap orang mempunyai kuasa untuk membuat keputusan yang bijak berdasarkan nilai-nilai yang dipegangnya. Jangan biarkan tekanan sosial atau keinginan untuk mengikuti trend mengatasi batasan adab, prinsip dan agama.

Jadikan diri menjadi individu yang memberikan nilai tambah kepada masyarakat dengan memberikan maklumat berguna, menginspirasi atau memberikan hiburan yang positif dan membina.

Fikir panjang, nilai dengan bijak dan kritis sebelum bertindak bagi mengelakkan diri terjebak dalam trend yang tidak memberikan manfaat, apatah lagi yang meruntuhkan masyarakat.

Jangan jadi orang yang suka mengikut-ikut tanpa landasan ilmu. Bak kata peribahasa Aceh, seperti lembu menggigit upih pinang.

Basmin Maarof
Pegawai Jabatan Komunikasi dan Media

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Deklarasi Balfour: Britain dituntut mohon maaf

“Sehingga kini, hampir 6 juta penduduk Palestin menjadi pelarian di luar negara dan ratusan ribu telah meninggal dunia atas pembentukan negara haram ini,” ujar Pengerusi MyCARE, Prof. Madya Dr Hafidzi Mohd Noor.

Perkara itu dinyatakan dalam sesi serahan memorandum bantahan Deklarasi Balfour kepada British High Commission Kuala Lumpur pada Jumaat, 3 November lalu di Menara Binjai di sini.

Dalam pada itu, penduduk Palestin di Gaza pula tidak mendapat bantuan keperluan asas seperti air, elektrik, perubatan dan makanan dengan baik.

“Manakala penduduk Palestin di Tebing Barat pula terpaksa bergelut dengan penafian hak-hak asasi manusia oleh penduduk haram Yahudi walaupun hidup di negara asal sendiri.”

Selain itu, usaha ini turut mendapat sokongan daripada Ahli Parlimen Shah Alam, YB Khalid Samad dan Ahli Parlimen Tumpat, Datuk Kamaruddin Jaafar serta para aktivis dan sukarelawan yang turut hadir bersama-sama.

Setelah menanti hampir satu jam, Setiausaha Pertahanan Kerajaan Britain (Defense Advisor to British High Commission KL), Colonel Stephen Hall bersetuju untuk bertemu dengan wakil penyerahan memo, Cikgu Azmi (Presiden MAPIM) dan Dr Hafidzi.

Dalam perkembangan berkaitan, Cikgu Azmi menjelaskan bahawa tuntutan rakyat Malaysia kepada kerajaan British yang kini diterajui oleh Perdana Menteri Theresa May adalah:

1. British memohon maaf kepada rakyat Palestin atas implikasi Deklarasi Balfour sejak 100 tahun yang lalu;

2. British membatalkan sambutan ulangtahun ke-100 Deklarasi Balfour yang akan berlangsung pada 7 November nanti di Royal Albert Hall;

3. British menyokong dan melaksanakan cadangan Suruhanjaya Ekonomi dan Sosial PBB untuk Asia Barat (ESCWA) bagi menamatkan Israel apartheid.

Hampir 28 perwakilan daripada pelbagai NGO seperti Aqsa Syarif, Rose2Rose, MyCARE, MAPIM, HALUAN, BDS Malaysia dan ABIM menghadiri sesi serahan memorandum bantahan ini.

Ayuh kita meneruskan usaha-usaha membebaskan Palestin daripada terus dijajah!


Cabaran mencipta kitab seperti al-Quran

Al-Quran adalah kitab kebenaran yang diturunkan sebagai panduan kepada seluruh manusia. Pada zaman Arab jahiliah, orang yang pandai bersyair dan berpuisi dianggap orang yang berkedudukan tinggi dalam masyarakat Arab.

Oleh yang demikian, tentulah bahasa yang digunakan oleh penyair adalah menarik dan suka didengari. Namun begitu, walaupun mereka hebat dalam mereka cipta syair yang hebat, mereka masih tidak dapat menandingi keunggulan bahasa al-Quran dari segi bahasanya.

Al-Quran mencabar orang yang tidak percaya akan kesahihannya agar menciptakan walau sepotong ayat yang mampu menandingi bahasa al-Quran. Apabila turunnya al-Quran kepada Nabi Muhammad SAW, baginda membacakannya kepada masyarakat Arab, pelbagai tanggapan telah dibuat oleh orang yang mendengar.

Kesombongan menjadi sebab utama penolakan mereka terhadap al-Quran sungguhpun mereka merasakan bahawa apa yang dibaca oleh Nabi SAW adalah suatu kalam yang terlalu indah.

Hal tuduhan ini menyebabkan Allah SWT mencabar manusia yang tidak mempercayai al-Quran ini merupakan wahyu daripada-Nya agar mencipta kitab sepertinya. Malah, cabaran tersebut sentiasa diperingankan daripada mencipta sebuah kitab, kepada mencipta sepuluh surah dan seterusnya kepada satu surah.

Cabaran pertama Allah SWT bagi membuktikan bahawa al-Quran merupakan wahyu daripada-Nya yang diturunkan kepada Nabi Muhammad SAW ialah dengan meminta manusia agar mencipta sesuatu seperti al-Quran atau yang mampu menandingi al-Quran jikalau mereka mampu. Firman Allah SWT bermaksud:

“Katakanlah (Wahai Muhammad): Sesungguhnya jika sekalian manusia dan jin berhimpun dengan tujuan hendak membuat dan mendatangkan sebanding dengan al-Quran ini, mereka tidak akan dapat membuat dan mendatangkan yang sebanding dengannya, walaupun mereka bantu-membantu sesama sendiri.” (Surah al-Israa’ : 88)

“Bukan itu sahaja kata-kata mereka bahkan mereka menuduh dengan mengatakan: Dia (Muhammad) yang mereka-reka al-Quran itu! Katakanlah (Wahai Muhammad): (Jika demikian tuduhan kamu), maka cubalah buat serta datangkan sepuluh surah rekaan yang sebanding dengan al-Quran itu, dan panggillah siapa sahaja yang kamu sanggup memanggilnya yang lain daripada Allah, jika betul kamu orang-orang yang benar.” (Surah Hud : 13)

“(Orang-orang kafir tidak mengakui hakikat yang demikian itu) bahkan mereka mengatakan: Dialah (Muhammad) yang mengada-adakan al-Quran menurut rekaannya. Katakanlah (Wahai Muhammad): Kalau demikian, datangkanlah satu surah yang sebanding dengan al-Quran itu, dan panggilah siapa sahaja yang kamu dapat memanggilnya, yang lain daripada Allah (untuk membantu kamu), jika betul kamu orang-orang yang benar!” (Surah Yunus : 38)

Al-Quran mengandungi 30 juzuk dan 114 surah, sehingga kini belum ada yang mampu menyahut cabaran Allah SWT untuk menandingi walau satu surah dalam al-Quran hatta surah yang terpendek iaitu Surah al-Kautsar.

Orang Arab pada zaman tersebut menggunakan 16 cabang puisi atau syair antaranya ialah al-Rajs, al-Wafir, al-Muktatab dan al-Hajaz. Namun, mereka masih gagal mencipta ayat yang mampu menyamai sekurang-kurangnya sependek surah berkenaan.

Selain itu, Allah SWT juga telah mencabar golongan yang menentang kitab al-Quran untuk mencari kelemahan isi kandungannya. Hasil daripada cabaran ini menurut Dr Zakir Naik, banyak pengkaji yang telah cuba mencari kelemahan al-Quran, namun tidak dapat dijumpai sebarang kesalahan dalam kitab tersebut. Tambah beliau lagi, al-Quran juga tiada kelemahan yang boleh dicari jika dicari satu persatu.

Dr Gary Miller pula pernah menegaskan bahawa tidak ada seorang penulis pun di dunia ini yang memiliki keberanian untuk menulis sebuah buku dan kemudian mendakwa bahawa bukunya itu tidak ada sebarang kesalahan mahupun kesilapan kecuali al-Quran. Bahkan al-Quran mencabar seandainya anda mencari-cari kesalahan itu, anda pasti tidak akan menemukannya.

Dr Gary Miller sangat mengagumi perihal tersebut setelah beliau melakukan kajian selama setahun dengan menyelak satu persatu helaian al-Quran untuk mencari kesilapan serta kesalahan dalam al-Quran.

Beliau akhirnya telah memeluk Islam pada tahun 1977 dengan nama baru beliau Abdul Ahad Omar setelah menemui kajian saintifik dalam al-Quran yang diturunkan lebih kurang pada tahun 610 Masihi.

Ustaz Dr Syazalie Hirman bin Ahmad NajibKetua Hal Ehwal SyariahPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Daftar larian dapat baju, mafla Palestin

SERI KEMBANGAN – Demi membangunkan semula Palestin, pendaftaran Solidariti Palestina Virtual Run kini dibuka bermula 10 Jun hingga 15 Julai depan.

Larian solidariti ini dianjurkan bersama oleh IKRAM MUSLEH, Kadet Remaja Sekolah (KRS) Musleh dan MyCARE dengan kerjasama Pertubuhan IKRAM Malaysia (IKRAM), Kelab MyCARE Musleh dan Majlis Pengetua Guru Besar Sekolah Islam Malaysia (MPGBSIM).

Menurut penganjur, tempoh larian akan bermula pada 15 Julai hingga 31 Ogos 2021 dan kit larian dijangka diterima pada 15 hingga 31 Ogos 2021.

“Kini, Palestin sekali lagi memanggil kita agar dapat membantu meringankan beban, menghulurkan sumbangan untuk mereka.”

Tambahnya, 100 peratus keuntungan daripada program ini akan terus disalurkan ke tabung Palestin MyCARE.

Menariknya, mereka yang mendaftar dan memilih Pakej A (RM40) dan Pakej B (Muslimah – RM50) bakal mendapat baju program bertema Palestin yang direka khas menggunakan kain ‘microfibre dry fit’ dan mafla berlogo MyCARE dengan tulisan ‘Free Al-Aqsa’ beserta E-sijil penyertaan.

Bagi yang ingin mendapatkan baju sahaja tanpa menyertai larian, mereka boleh memilih Pakej C (RM25) dan Pakej D (Muslimah – RM35) sementara Pakej E (RM25) bagi yang ingin mendapatkan mafla sahaja.

“Penyertaan terbuka kepada semua pelajar sekolah rendah, menengah dan institusi pengajian tinggi awam dan swasta, guru, pensyarah dan semua staf bukan akademik serta orang awam.”

Untuk maklumat penyertaan, pendaftaran dan bayaran untuk Solidariti Palestina Virtual Run, anda boleh terus melayari pautan https://krsmusleh08.yzza.io/wdwn5.


Sambutan Hari Wanita Antarabangsa 2019

Pertubuhan IKRAM Malaysia (IKRAM) melalui sayapnya, Wanita IKRAM akan menganjurkan sambutan Hari Wanita Antarabangsa 2019.

Tarikh 8 Mac setiap tahun diisytiharkan oleh Pertubuhan Bangsa-Bangsa Bersatu (PBB) sebagai Hari Wanita Antarabangsa bagi menghargai peranan dan pengorbanan wanita serta mengiktiraf pencapaian wanita dalam pelbagai bidang termasuk sosial, ekonomi, politik dan kebudayaan.

Tema sambutan pada tahun ini ialah “Think equal, build smart, innovate for change” (Fikir kesaksamaan, bina dengan kebijaksanaan, berinovasi untuk perubahan).

Wanita IKRAM akan menganjurkan beberapa acara sempena Sambutan Hari Wanita Antarabangsa 2019:

1. Pertandingan Fotografi #BerinovasiUntukPerubahan (Sehingga 8 Mac 2019)

2. Flashmob Nasional #BerinovasiUntukPerubahan (8 Mac 2019)

3. Wacana Hari Wanita Antarabangsa 2019 (17 Mac 2019)

Sambutan Hari Wanita Wanita Antarabangsa 2019 adalah merupakan sebahagian daripada acara Sambutan Ulang Tahun ke-10 IKRAM.

Semoga sambutan ini dapat meningkatkan kefahaman dan kesedaran serta memberi sokongan kepada wanita ke arah menjayakan usaha inovasi untuk perubahan.

Pejabat Penerangan dan Perhubungan Awam Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Seruan Menteri Agama untuk mendidik golongan transgender wajar didukung dan digiatkan

1. Pertubuhan IKRAM Malaysia (IKRAM) menyokong seruan Menteri di Jabatan Perdana Menteri (Hal Ehwal Agama), YB Senator Datuk Dr Zulkfili Mohamad al-Bakri kepada penguat kuasa Jabatan Agama Islam Wilayah Persekutuan (JAWI) menerusi status media sosial beliau pada 10 Julai 2020.

Seruan tersebut menyeru penguat kuasa agar memberikan keutamaan kepada pendekatan dengan cara yang paling berhikmah kepada golongan transgender dan bukan hanya melakukan tangkapan semata-mata.

2. IKRAM amat bersimpati dengan golongan yang diuji dengan masalah kecelaruan identiti dan orientasi seksual. IKRAM juga menolak segala bentuk keganasan atau cercaan terhadap mereka atau sesiapa sahaja.

Namun, IKRAM juga konsisten menolak segala bentuk amalan seks sesama jantina, pertukaran jantina dan seruan ke arah menjadikan amalan-amalan ini sebagai cara hidup. Perbuatan ini jelas bertentangan dengan ajaran agama dan adab timur, di samping ianya jelas bertentangan dengan fitrah kemanusiaan sejagat.

3. IKRAM mempunyai pandangan yang berbeza terhadap kenyataan Suruhanjaya Juri Antarabangsa (ICJ) dalam laman web mereka pada 15 Julai 2020 yang mengatakan bahawa seruan YB Senator Datuk Dr Zulkifli tersebut adalah satu diskriminasi dan pencabulan hak asasi manusia terhadap golongan transgender.

Dakwaan tersebut adalah mengelirukan. YB Senator Datuk Dr Zulkifli sama sekali tidak menyeru penguat kuasa JAWI untuk menafikan hak asasi golongan transgender sebagai seorang manusia termasuk aspek kesihatan. Sebaliknya, beliau menyeru supaya tindakan diambil untuk mengembalikan golongan transgender kepada fitrah manusia yang sebenar.

4. Seruan ini adalah selaras dengan pendekatan rahmah dan berprinsip yang diajar oleh Islam. IKRAM menggesa agar ICJ dan mana-mana pihak yang berkenaan untuk menghormati sistem nilai, akhlak dan agama yang telah menjadi asas kepada pembentukan masyarakat dan undang-undang dalam negara ini dan berhenti daripada mendesak kerajaan Malaysia untuk sekian lama supaya menerima amalan seks sesama jantina sebagai amalan yang sah dan diterima dalam negara sepertimana yang mula diterima di sesetengah negara lain khususnya di barat.

Malaysia adalah negara berdaulat dan berhak membuat keputusan yang sesuai dengan sosiobudaya rakyatnya dan tidak perlu terikat dengan pandangan yang dipopularkan oleh masyarakat barat yang mempunyai nilai, asas kepercayaan dan pegangan yang berbeza.

5. IKRAM juga menyeru agar semua rakyat Malaysia khususnya kerajaan, badan-badan agama dan pertubuhan-pertubuhan kemasyarakatan untuk bersama-sama bersatu padu menggembleng tenaga ke arah menggiatkan lagi usaha untuk mendampingi dan membimbing golongan transgender agar dapat kembali kepada fitrah manusia yang sebenar melalui pendekatan yang holistik dalam aspek agama, psikologi, kesihatan dan sebagainya.

6. IKRAM sentiasa terbuka dan bersedia terlibat dalam usaha-usaha yang murni dalam membina masyarakat dan negara demi memastikan kesejahteraan kehidupan bermasyarakat dalam negara ini secara keseluruhan.

Dr Hj Mohd Parid Sheikh AhmadPresidenPertubuhan IKRAM Malaysia


Rasuah detik paling hitam negara

Percaya atau tidak, gejala rasuah semakin menebal dalam kalangan masyarakat kita. Ia seolah-olah seperti satu budaya dan amalan yang menjadi kebiasaan saban hari. Entah dari mana gejala ini mula bertapak, tanpa diduga ia semakin membarah.

Hal ini terbukti jelas apabila Presiden Transparency International Malaysia (TI-M), Dr Muhammad Mohan berkata bahawa Malaysia mencatatkan skor 48 bagi tahun 2021 berbanding skor sebanyak 51 peratus pada tahun 2020.

Cara penskoran ini dibuat dengan mengambil kira senarai jumlah 180 buah negara. Malah, Kedudukan Malaysia dalam Indeks Persepsi Rasuah (CPI) dunia bagi tahun 2021 jatuh ke kedudukan 62 berbanding tangga ke 57 pada tahun 2020.

Indeks Persepsi Rasuah (CPI) ini boleh dijadikan kayu ukur keseriusan kerajaan dan komuniti kita dalam membanteras rasuah.  Memetik laporan yang sama, kes seperti 1MDB dan SRC yang masih lagi belum selesai tempoh perbicaraan dan rayuan merupakan salah satu penyumbang kepada kejatuhan kedudukan ini.

Tambahan lagi, menurut laporan “Corruption in the Supply Chain: Forms and Impacts on Consumers” yang telah dibuat oleh IDEAS (Institusi Hal Ehwal Demokrasi dan Ekonomi) dan CBI (Coalition for Business Integrity) pada tahun 2021 yang lalu menyimpulkan bahawa dalam sektor pembinaan, rasuah boleh berlaku ketika di peringkat sebelum pembangunan dan semasa pembangunan dijalankan.

Mereka mengenal pasti sejumlah pemberian rasuah bagi melancarkan hak penukaran tanah dan penghantaran pelan pembinaan, malah rasuah diberi untuk mendapatkan pekerja asing dan sijil penyiapan projek.

Bukan itu sahaja, laporan ini juga menyentuh soal rasuah yang berlaku dalam sektor penjagaan kesihatan, bidaan untuk mengendalikan kantin sekolah dan meluluskan lesen kebenaran pembukaan tadika.

Realitinya, gejala rasuah ini memang berlaku di pelbagai peringkat dan tidak terkawal. Setiap keputusan seperti sudah dipengaruhi oleh sebuah entiti yang mengamalkan rasuah.

Secara tidak langsung, ia memberi kesan kepada kelancaran ekonomi setempat dan nasional, kualiti pendidikan dan mencemar mutu perkhidmatan di dalam negara kita.

Gejala ini boleh disimpulkan sebagai kanser tahap ke-4 yang sukar untuk dirawat. Hanya tunggu masa sahaja! Jika rasuah ini boleh ditafsirkan, saya kira ia juga merupakan sebuah jenayah yang boleh membunuh sesebuah institusi mahupun generasi akan datang.

Ia jelas sangat menakutkan. Malulah negara kita dikenali sebagai negara yang komited dengan rasuah! Integriti dilihat sebagai mainan, tetapi rasuah dilihat sebagai aset yang mesti dikembangkan.

Usah kita bicara tentang tadbir urus yang baik ‘good governance’ jika keadaan ini semakin pekat melekat dalam setiap ruangan institusi negara kita yang cintai ini.

Menurut portal rasmi Suruhanjaya Pencegah Rasuah Malaysia (SPRM), ia telah  mendefinisikan rasuah sebagai sebuah penerimaan atau pemberian suapan sebagai upah atau dorongan untuk seseorang individu kerana melakukan atau tidak melakukan sesuatu perbuatan yang berkaitan dengan tugas rasmi.

Suapan terdiri daripada wang, hadiah, bonus, undi, perkhidmatan, jawatan, upah dan diskaun. Contoh yang mudah untuk kita fahami apabila seorang kontraktor telah menghadiahkan seutas jam tangan kepada seorang pegawai kerajaan kerana telah meluluskan projek kepada syarikat milik kontraktor berkenaan. Begitulah sebaliknya.

Kesalahan rasuah ini juga termaktub dalam Akta Suruhanjaya Pencegahan Rasuah Malaysia 2009 (Akta SPRM 2009) (Akta 694).

Persoalan yang tiada jawapan, cadangan penyelesaian

Mengimbas semula kedua-dua laporan sebentar tadi, saya tanyakan soalan ini kepada anda tentang mengapa gejala rasuah ini kerap kali berlaku? Dan mengapa korupsi ini dilihat sebagai jalan utama dalam mendapatkan sesuatu kelulusan dan sebagainya?

Adakah ia disebabkan oleh sistem pendidikan yang kita bangunkan? Atau adakah ia disebabkan oleh pembangunan institusi keluarga yang lemah lalu mengakibatkan kekurangan etika dan moral? Atau adakah kos sara hidup semakin tinggi lalu mengakibatkan segelintir orang mengambil rasuah untuk meneruskan baki hidupnya?

Mari kita lanjutkan persoalan ini di meja solusi. Jika hendak lenyapkan gejala rasuah ini secara ‘lump sum’ mungkin tidak akan berlaku. Tetapi ia memerlukan sebuah jalan penyelesaian yang konkrit bermula dengan satu tekad yang tuntas lantas diterjemahkan ke medan realiti.

Justeru itu, usaha untuk memerangi rasuah mahupun korupsi ini perlu dimulai dari institusi terkecil di dalam negara kita iaitu institusi keluarga.

Pertama, cadangan kepada Bahagian Pendidikan Masyarakat Suruhanjaya Pilihan Raya Malaysia (SPRM), boleh laksanakan kajian awal untuk merangka modul yang sifatnya merakyat ke akar umbi dalam mempromosi tadbir urus yang cekap dan perangi rasuah habis-habisan.

Modul ini boleh diterapkan di pelbagai institusi pendidikan bagi melahirkan generasi yang melawan korupsi. Mungkin sebahagian orang melihat cadangan ini kecil, tetapi peribahasa melayu pernah menyatakan “Melentur buluh biarlah dari rebungnya” boleh menjawab dakwaan ini.

Baru-baru ini, hampir 300 pensyarah Institut Pendidikan Tinggi (IPT) Swasta telah menyertai ToT (Training of Trainers) bagi Kursus Integriti dan Antirasuah (KIAR).

Program ini merupakan anjuran  Jabatan Pendidikan Tinggi, Kementerian Pengajian Tinggi dengan kerjasama Bahagian Pendidikan Masyarakat SPRM lantaran pengumuman oleh Jawatankuasa Khas Kabinet Mengenai Antirasuah (JKKMAR) bersetuju agar semua IPT di Malaysia menawarkan KIAR.

KIAR ditawarkan sebagai kursus elektif mulai 2021 dan seterusnya akan menjadi kursus wajib pada tahun 2023. Usaha ini sangat signifikan untuk memberikan pendedahan awal kepada anak muda tentang bahayanya rasuah dan korupsi.

Namun begitu, kursus ini disaran untuk kita teliti dengan lebih mendalam lagi sejauh mana impaknya kepada pembangunan modal insan dalam sesebuah komuniti.

Kedua, cadangan penyelesaian seterusnya di peringkat yang lebih besar lagi adalah kerajaan harus memastikan apa yang sudah direncanakan dalam Pelan Anti Rasuah Nasional (NACP) 2019-2023 dapat dijalankan dengan baik dan membuahkan hasil.

Pelan ini mencerminkan bahawa Malaysia sangat komited dalam memastikan tadbir urusnya bersih dan antirasuah.

Untuk makluman, pelan ini merupakan wawasan jangka masa panjang kerajaan dalam membanteras rasuah menerusi 115 inisiatif untuk dilaksanakan yang merangkumi usaha pembanterasan rasuah dalam kalangan aktor politik, entiti korporat, agensi penguatkuasaan dan sebagainya.

Mungkin perkara yang dicadangkan ini pernah disebut dahulu. Namun begitu, niat saya hanyalah untuk memberi penekanan agar perkara ini dapat dilaksanakan oleh pembuat dasar dan pihak yang bertanggungjawab agar kita boleh mencapai Indeks Persepsi Rasuah (CPI) yang lebih bermaruah kelak.

Ia memerlukan dasar yang mampan dan merentasi semua segmen masyarakat. Sekiranya usaha ini diambil serius oleh semua pihak, nescaya kita dapat membina satu ekosistem yang harmoni dalam pembentukan negara yang berintegriti dan menolak korupsi.

Profesor Dr Hanim Salleh
Naib Presiden, Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Islam tidak bawa keganasan

“Layanan keluarga tersebut telah mengubah persepsi saya tentang Islam, bahawa ia tidaklah membawa keganasan seperti yang sering digambarkan oleh sebahagian media yang tidak bertanggungjawab,” ujar beliau semasa kunjungan wakil-wakil IKRAM, MyCARE dan i-Bantu Sibu ke rumah beliau di sini sempena Tahun Baru Cina.

Dalam kunjungan tersebut, pemuda berusia 25 tahun yang tinggal di bandar Sibu ini banyak berkongsi kisah menarik semasa bertugas sebagai wartawan bebas di beberapa negara seperti Lubnan, Afghanistan dan Syria.

Chris Lau bersama wakil-wakil IKRAM, MyCARE dan i-Bantu Sibu di rumahnya

Beliau turut berkongsi pengalamannya di kem Tentera Pembebasan Syria (FSA) yang menentang rejim Bashar al-Assad.

“Para mujahidin di tempat tersebut telah melayan saya dengan baik serta memberi perlindungan kepada saya selama berada di sana.”

Beliau juga berkongsi kisah bagaimana beliau mengajar orang-orang Arab di sana makan menggunakan chopsticks kerana ia pertama kali mereka melihat orang menggunakan alat tersebut untuk makan.

Chris Lau turut menyampaikan pesanan bahawa isu-isu kemanusiaan seperti yang berlaku di Syria merupakan hal yang perlu diambil berat oleh semua orang.

“Kita semua manusia, jadi kita perlu saling membantu,” pesan beliau.

Kisah pengalaman Chris Lau telah ditularkan melalui video wawancara ‘Pura-pura Solat Bersama Mujahidin Syria’ melalui FB Page Kongsi TV.

Dalam kunjungan Tahun Baru Cina itu, beliau telah dihadiahkan sebuah hamper bersama buku ‘Ke-Ban’, iaitu buku berkaitan kemanusiaan dalam Bahasa Mandarin karangan Teo Ann Siang, seorang eksekutif MyCARE.

Semoga kunjungan ini dapat menjalinkan hubungan yang akan melonjakkan usaha-usaha kebajikan demi manfaat setiap warga masyarakat.

Lagi info: Bundle Amal i-Bantu Sibu | Kongsi TV Production


Konvensyen Anjakan Paradigma didik masyarakat tentang OKU

SERI KEMBANGAN – Konvensyen Anjakan Paradigma pada Sabtu, 11 Disember ini bakal mengetengahkan tujuh topik penting berkaitan Orang Kurang Upaya (OKU).

“Program sehari itu bakal menampilkan wakil-wakil OKU daripada pelbagai latar belakang, penjaga OKU (caregivers) serta penyelidik dan pakar berkaitan dengan pembangunan OKU,” kata Pengarah Konvensyen, Siti Aisyah Rozalli.

Jelas beliau, Konvensyen Anjakan Paradigma adalah salah satu program sempena Sambutan Bulan OKU anjuran Pertubuhan IKRAM Malaysia dan Yayasan IKRAM Malaysia dengan kerjasama pelbagai NGO, yang berlangsung sepanjang Disember.

Menurutnya, konvensyen ini bertujuan mengetengahkan masalah dan cabaran semasa yang dihadapi oleh warga OKU.

“Ia juga bertujuan menimbulkan kesedaran kepada masyarakat, pemimpin masyarakat, kerajaan, badan bukan kerajaan akan kelompongan dalam pengendalian isu OKU yang perlukan anjakan paradigma.”

Ujar beliau, ramai yang serba salah bagaimana nak menyantuni rakan-rakan dalam kalangan OKU, mungkin disebabkan kurangnya pengetahuan.

“Mereka pula jarang punya peluang untuk mendengar pendapat dan suara rakan-rakan OKU, menyebabkan mereka tidak tahu bagaimana untuk berkomunikasi dengan mereka.”

Jelasnya, kerana itulah pasukan Anjakan Paradigma, Pertubuhan IKRAM Malaysia berasa terpanggil untuk menganjurkan konvensyen tersebut.

Kata Siti Aisyah lagi, topik-topik yang bakal diketengahkan dalam Konvensyen Anjakan Paradigma ialah:

Simposium 1: Ketidakupayaan Tak Terlihat; ‘Fahami Kesihatan Mental’

Simposium 2: Kebolehcapaian OKU Terhadap Infrastruktur – Persekitaran Yang Mengupayakan

Simposium 3: Pembangunan Kanak-kanak OKU Melalui Pendidikan

Simposium 4: Akses OKU di Pendidikan Tinggi

Simposium 5: Forum : Kelesuan di Kalangan Penjaga OKU – Apa Solusi Kita

Simposium 6: Mental Health Warriors, The Unsung Heroes

Simposium 7: Care for Caregivers – Move to Relax

Lebih menarik tambahnya, konvensyen ini ada cabutan bertuah bagi para penonton yang mendaftar di pautan https://bit.ly/3kXgpp9.

“Konvensyen Anjakan Paradigma bakal dirasmikan oleh Pemangku Presiden Majlis Kebajikan dan Pembangunan Masyarakat Kebangsaan Malaysia (MAKPEM), Datin Paduka Khatijah Sulieman.”

Ucaptama konvensyen akan disampaikan oleh Presiden Malaysian Association of Rehabilitation Physicians, Profesor Dr Nazirah Hasnan yang juga Pengarah Pusat Perubatan Universiti Malaya yang bertajuk ‘Kepimpinan dan Penglibatan OKU Ke Arah Dunia Pasca Covid-19 yang Inklusif, Boleh Capai dan Mampan’.

Konvensyen Anjakan Paradigma boleh disaksikan secara langsung di Facebook Pertubuhan IKRAM Malaysia dan Yayasan IKRAM Malaysia serta YouTube TV IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenaikan OPR: Apa Alternatif Yang Tidak Membebankan Rakyat?

Pada 6 Julai yang lalu, Bank Negara Malaysia (BNM) telah mengumumkan kenaikan Kadar Dasar Semalaman (Overnight Policy Rate atau OPR) sebanyak 25 mata asas dan menjadikan kadarnya ketika ini 2.25 peratus.

Kenaikan ini telah diputuskan semasa mesyuarat Jawatankuasa Dasar Monetari (MPC) yang keempat ketika Malaysia kini berdepan dengan isu kenaikan harga barangan dan tenaga. Ini merupakan peningkatan kali kedua selepas kenaikkan sebanyak 25 mata asas pada bulan Mei lalu.

Ada penganalisis ekonomi merasakan kemungkinan kadar ini akan dinaikkan lagi oleh pihak BNM pada masa akan datang. Ini kerana BNM meramalkan bahawa kadar inflasi di Malaysia akan bertambah dari 2.2 peratus menjadi 3.2 peratus pada tahun ini.

Punca utama mengapa masalah inflasi di Malaysia semakin serius ialah kerana kerajaan sendiri telah berbelanja dengan banyak pada tahun 2020 dan 2021 untuk mengatasi masalah ekonomi akibat penularan wabak Covid-19.

Puluhan bilion telah dibelanjakan oleh kerajaan dengan menggunakan dana yang dipinjam daripada industri kewangan. Langkah ini bukan sahaja dilakukan oleh kerajaan Malaysia, bahkan juga oleh kerajaan di negara-negara lain termasuk di Amerika Syarikat dan juga Eropah.

Oleh yang demikian, masalah inflasi telah menjadi masalah global. Keadaan inflasi global ini menjadi lebih parah apabila berlaku peperangan di antara Rusia dan Ukraine kerana tanggapan bahawa bekalan gandum dan baja akan terjejas teruk.

Tujuan utama mengapa kebanyakan kerajaan melakukan perbelanjaan dalam tempoh dua tahun yang lepas adalah untuk merangsang ekonomi yang telah menjadi perlahan, terutama sekali apabila peraturan PKP dilaksanakan untuk mengatasi masalah Covid-19.

Apabila rakyat tidak dibenarkan keluar daripada rumah masing-masing, sudah tentu perbelanjaan mereka akan menurun. Untuk mengatasi masalah ini, kerajaan telah menyuntik dana ke dalam ekonomi dengan harapan kadar permintaan di dalam ekonomi akan meningkat.

Langkah yang diambil termasuklah pemberian bantuan kewangan kepada rakyat yang terjejas. Rakyat juga dibenarkan untuk mengeluarkan dana daripada tabung simpanan KWSP untuk berbelanja.

Namun pada masa yang sama, PKP sebenarnya telah turut menjejaskan aktiviti pengeluaran dalam ekonomi. Sebagai contoh, ladang-ladang ternakan ayam terpaksa mengurangkan pengeluaran dengan mendadak. Bekalan-bekalan untuk ladang dan kilang turut terjejas.

Keadaan menjadi lebih parah apabila pekerja asing juga terpaksa pulang ke negara asal mereka.

Apabila wabak Covid berjaya dikawal dan langkah PKP ditamatkan, ramai rakyat Malaysia telah meningkatkan perbelanjaan mereka.

Oleh kerana ramai yang mempunyai simpanan yang kecil, kebanyakan perbelanjaan adalah melalui penambahan hutang, terutama sekali apabila membeli kereta dan rumah.

Bahkan ada yang pergi bercuti dengan meminjam daripada bank atau menggunakan kad kredit. Ramai juga yang mengadakan kenduri perkahwinan dengan meminjam daripada bank.

Dalam sistem kewangan yang diamalkan sekarang, bank komersial (sama ada konvensional atau bank Islam) akan mencipta wang baru setiap kali mereka memberi pinjaman. Wang yang diciptakan daripada tiada menjadi ada ini tidak berbentuk fizikal.

Ia hanya merupakan rekod elektronik yang disimpan dalam sistem teknologi maklumat bank sahaja. Industri perbankan sangat menggalakkan ahli masyarakat membuat pinjaman kerana bukan sahaja ia mudah dilakukan, bahkan akan menjana keuntungan lumayan untuk mereka.

Namun apabila mata wang terlalu banyak diciptakan oleh industri perbankan (sama ada konvensional atau Islamik), sudah tentu nilai mata wang tersebut akan menurun. Inilah sebenarnya keadaan yang telah berlaku dan disebut sebagai inflasi.

Jika masalah inflasi tidak dapat dibendung dengan berkesan, banyak masalah lain yang akan timbul. Keadaan akan menjadi lebih parah jika terdapat pihak berkepentingan yang sengaja menyorokkan barang-barang keperluan untuk mempengaruhi harga.

Satu contoh ekstrem ialah di negara Zimbabwe di mana pada tahun 2004 hingga 2008, ia telah mengalami kadar inflasi sebanyak 79,600,000,000 peratus sehinggakan pada November 2008 sahaja harga barangan meningkat setiap beberapa jam.

Keadaan inflasi yang teruk adalah zalim kepada rakyat, terutamanya daripada kalangan yang berpendapatan rendah. Ini kerana, ia akan mengakibatkan kecurian nilai kepada harta yang disimpan dalam bentuk matawang dan mengakibatkan kuasa-beli simpanan semakin hari semakin berkurangan.

Bagi warga tua yang tidak mempunyai peluang atau tenaga untuk mencari pendapatan tambahan, serta golongan yang menerima pendapatan dalam bentuk pencen bulanan yang tetap dan tidak berubah, inflasi akan menimbulkan masalah serius kerana kuasa beli wang mereka akan jatuh.

Ekonomi negara akan turut terjejas kerana keadaan inflasi biasanya akan diikuti oleh kejatuhan nilai mata wang berbanding matawang asing.

Kemerosotan nilai mata wang yang mendadak akan menakutkan pihak pelabur asing, dan akan membuatkan masalah kejatuhan nilai mata wang menjadi semakin serius.

Kejatuhan nilai mata wang juga akan memberi kesan yang teruk kepada sektor yang banyak mengimport barangan dari luar negara kerana harga barangan import akan naik melambung.

Jika banyak keperluan asas seperti makanan dan petrol diimport, maka ramailah yang akan sengsara terutamanya daripada golongan berpendapatan rendah.

Ramai pihak mungkin akan mendesak kerajaan untuk mengawal harga bagi mengatasi masalah inflasi.

Sebenarnya tindakan tersebut berisiko tinggi dan berpotensi memburukkan lagi keadaan jika petani dan penternak tidak mampu memperolehi keuntungan daripada jualan mereka. Mereka akan menutup ladang mereka dan akibatnya bekalan makanan akan berkurangan.

Keadaan inilah yang  telah berlaku di Venezuela di mana harga yang dimandatkan adalah terlampau rendah sehingga memaksa banyak syarikat, terutamanya dalam bidang pertanian kerugian dan akhirnya mereka terpaksa menghentikan operasi. Keadaan ini sekali gus mengurangkan jumlah makanan di dalam negara.

Hakikat penting yang kita semua perlu sedari ialah masalah inflasi adalah sangat sukar untuk dielakkan daripada berlaku apabila kita berada dalam sistem kewangan yang berpaksikan industri hutang di mana mata wang dicipta dengan mudah oleh bank pusat dan bank komersial.

Jika pihak bank pusat tidak berjaya mengawal tekanan untuk terus mencipta mata wang dengan banyak bagi membiayai perbelanjaan kerajaan, atau menurunkan kadar pembiayaan untuk menggalakkan industri perbankan memberi pinjaman dengan banyak bagi merangsangkan ekonomi, maka masalah inflasi negara akan menjadi lebih teruk pada masa hadapan.

Dalam suasana sedemikian, hanya golongan elit kewangan dan elit politik yang kaya yang mampu bertahan daripada masalah harga barangan dan perkhidmatan yang meningkat. Rakyat marhaen, terutamanya daripada kalangan yang berpendapatan rendah akan menanggung beban kos sara hidup yang semakin hari semakin tinggi.

Namun, kenaikan OPR juga sebenarnya akan membebankan rakyat. Ini terutama sekali kepada golongan yang mempunyai beban hutang yang tinggi kerana membeli rumah, membeli kereta dan lain-lain dengan cara berhutang kepada industri perbankan.

Rakyat perlu sedar bahawa membeli rumah dengan berhutang daripada bank sememangnya mempunyai banyak risiko. Sudah pasti kenaikan OPR akan mengakibatkan beban hutang mereka semakin meningkat lagi.

Rakyat juga perlu sedar bahawa jika semua orang cenderung untuk berhutang daripada bank untuk membeli rumah, harga rumah akan senantiasa naik.

Oleh sebab itulah, dalam keadaan sekarang, golongan muda perlu memikirkan alternatif lain dalam isu tempat tinggal, ini termasuklah dengan menyewa.

Hanya dengan cara itu, mereka boleh meningkatkan simpanan yang boleh dilaburkan atau disimpan untuk masa tua. Jika jumlah simpanan adalah tinggi, mereka boleh membeli tanah dan membina rumah satu hari nanti di kawasan luar bandar di mana harga tanah adalah lebih murah.

Rakyat juga perlu sedar bahawa dalam sistem ekonomi yang disokong oleh industri perbankan sebagai pembekal mata wang dan menjadi institusi utama dalam sistem kewangan kita, golongan marhaen akan senantiasa menghadapi cabaran kehidupan yang semakin hari semakin susah.

Inflasi dan kos sara hidup akan senantiasa meningkat daripada tahun ke tahun. Jumlah hutang dalam sektor kerajaan, korporat dan isi rumah juga akan senantiasa meningkat dan oleh itu, kadar upah atau gaji sukar untuk dinaikkan.

Akhirnya, usaha terakhir yang dapat dibuat untuk mengawal inflasi adalah dengan menaikkan OPR. Namun, langkah ini juga akan menimbulkan masalah kepada semua pihak terutama sekali dalam kalangan mereka yang mempunyai beban hutang yang tinggi.

Golongan yang akan senantiasa untung dalam keadaan di mana rakyat secara keseluruhannya hidup dalam keadaan tertekan adalah golongan elit kewangan serta golongan yang berkuasa dan kaya yang bekerjasama dengan elit kewangan. Semakin banyak beban hutang dalam masyarakat, semakin banyak keuntungan untuk mereka.

Sebagai rumusan, apa yang dapat disyorkan sebagai penyelesaian jangka panjang untuk masalah inflasi dan kos sara hidup yang tinggi adalah rakyat perlu meminimumkan hutang atau lebih baik lagi jika tidak mempunyai beban hutang langsung.

Inilah sahaja cara yang dapat dibuat untuk mengelakkan beban hutang yang tinggi akibat kenaikan OPR. Apabila seseorang tidak mempunyai sebarang beban hutang, masalah yang ditimbulkan oleh kenaikan OPR akan dapat diminimumkan.

Benarlah firman Allah dalam Surah al-Baqarah ayat 276:

“Allah memusnahkan riba (memusnahkan harta itu atau meniadakan berkatnya) dan menyuburkan sedekah (mengembangkan harta yang telah dikeluarkan sedekahnya atau melipatgandakan berkatnya). Dan Allah tidak suka kepada tiap-tiap orang yang kekal terus dalam kekufuran, dan selalu melakukan dosa.”

Seterusnya Allah berfirman dalam surah yang sama, ayat 279:

“Maka jika kamu tidak melaksanakannya (meninggalkan sisa riba), maka ketahuilah bahawa Allah dan Rasul-Nya akan memerangi kamu. Dan jika kamu bertaubat (dari pengambilan riba), maka bagimu pokok asal hartamu, kamu tidak menganiaya dan tidak (pula) dianiaya (dirugikan).”

Tidak cukup lagikah peringatan ini untuk menyedarkan kita semua sedangkan kita kini sedang merasai kesan mengingkari larangan Allah ini?

Prof. Dr Mohd Nazari Ismail
Fakulti Perniagaan dan Ekonomi, Universiti Malaya

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…